सब झगड़ा जर जोरू आ जमीन के हऽ – Anjoria\nसब झगड़ा जर जोरू आ जमीन के हऽ\nJun 8, 2011 भोजपुरी, लस्टम पस्टम\nरामचेला बाबा लस्टमानंद से पूछले कि आजुकाल्ह आतना झगड़ा काहे बढ़ गइल बा. बाबा खखार के कहले, बड़ बूढ़ लोग कहि गइल बाड़े कि दुनिया भर के झगड़ा जर जोरू आ जमीन के ले के होला. इहवां जर माने सोना चांदौ आ रुपिया पइसा के बात नइखे, जोरू माने मेहरारुओ के नइखे, बाति बा जमीन के, जमीन दखल के ना लेकिन जमीन के बाति त जरुर बा. आजुकाल्ह फेर जमीन के झगड़ा बढ़ रहल बा. अब देखऽ ना चुनाव के पहिले ममता दीदी वादा कइले रही सिंगुर के जमीन लवटावे के. अब कहऽतारी कि ना हो एह में त कानूनी अड़चन बा.\nखैर ई त सरकार के कामे हऽ कि रोज नया नया लोभ दे देउ आ आदमी ओही में घुमत रहे. एहि से बूढ़वा लोग जमीन के नम्बर एकदम आखिर में दिहले बा. सबले पहिला नम्बर बा जर माने कि सोना याने धन दौलत रुपिया पइसा के. अब रुपिया पइसा खातिर का का होता ई बतवला के दरकार नइखे. नौकर अपना मालिक के मारि के भाग जाता त कहीं भाई से भाई बेइमानी क देता. कहीं दोस्त दोस्त का पीठ में छूरा घोंप देता त कहीं बेटा बाप के नइखे चीन्हत. रुपिया पइसा खातिर का हो ता ई जाने खातिर दूर गइला के दरकार नइखे. बस रोज सबेरे के अखबार उठा लऽ आ सब पता चल जाई. बेइमानी के एक से एक नया तरीका. खैर केहु तरे पइसा कमा लिहल लोग त अब लागेला जोरू के खोज होखे. जोरू माने फालतू खरचा के जिन्दा रूप. इन्कम टैक्स वालन से भले रुपिया बाँच जाव लेकिन भाई रामचेला, ई जोरू का नजर से ना बांच सकेला.\nआ जब जोरू भेंटा गइल त जान जा रामचेला अब आदमी सोचे ला कि कहीं चार कट्ठा जमीन हो जाइत. अब लागेला ओकरा चक्कर में. एही खातिर सब मारामारी होखेला. आदमी आपन जमीर खतम क देला. नेता होखो भा पइसा वाला, एही तीन का चक्कर में हमेशा पड़ल रहेला. अब करीब किसान का लगे जोरू होला, जमीनो होला. कभी कभार फसल ठीक भइल त जर भेंटा गइल ना त जै श्रीराम ! ना कहीं घूमे के औकात ना जोगाड़. बस से जात रेलगाड़ी देख के आपन सवख पूरा क लेला लोग. सब लड़ाई जमीन का खातिर आ अंत में ओही जमीन में मिल जाये के बा.\nनेता बने के आइडिया तियाग दिहले रामचेला\nभ्रष्ट लोगन के डिमांड


साहित्य | Anjoria's Weblog\nPosted on जुलाई 8, 2010 by Anjoria\nनिबन्ध, साहित्य में प्रकाशित किया गया | Tagged भोजपुरी, ललित-निबन्ध, साहित्य\t|2Replies\nPosted on जून 23, 2010 by Anjoria\nअँजोरिया के एगो साहित्यकार आ सम्मानित पाठक दिवाकर मणि जी के एगो टिप्पणी मिलल बा\nसामान्य टिप्पणियन के हम जस के तस छोड़ दीहिलें कि बाकिर पाठक लोग ओकर जवाब देव बाकिर दिवाकर जी के ई टिप्पणी सीधे हमरा जइसन प्रकाशक संपादकन पर बा, एहसे जवाब दिहल जरुरी बा.\nदिवाकर जी रउरा ई जान के अचरज होखी शायद कि अँजोरिया पर जतना साहित्य प्रकाशित बा ओकरा के पढ़े बइठीं त महीना लाग जाई खतम ना हो पाई. बाकिर रउरो छिछिलाहे पानी में गोड़ राख के नदी के गहराई नाप दिहनी. महाराज, एक बार अंजोरिया के सगरी साहित्य त देख लीं. रउरा साहित्यकार हईँ बाकिर बहुते कम भोजपुरी साहित्यकार कंप्यूटर के इस्तेमाल जाने ले. ओह लोग के मालूमे नइखे कि नेट का माध्यम से ऊ लोग आपन रचना पुरा दुनिया ले चहुँपा सकेलन. तबो जे लोग से संपर्क हो सकल ओह लोग का माध्यम से अँजोरिया पर प्रकाशित स्तरीय भोजपुरी साहित्य के कमी ना मिली. हँ साहित्य के कोटा के भरपाई करे खातिर वइसनो साहित्य प्रकाशित करे के पड़ जाला जवना के स्तर प्रतिनिधि साहित्य कहाये लायक ना रहे. हम खुद साहित्यकार ना हईं एहसे हमार साहित्य के मापदण्ड कुछ दोसरे होला. जवन रचना दिल के छू जाव आ जवना में भोजपुरी के संस्कार बरल होखे ओकरे के हम प्रतिनिधि साहित्य मानीले. हिन्दी के अनुवादित साहित्यो भोजपुरी में छप रहल बा आ ओकरो से हम परहेज ना करीं. मिलो त पहिले.\nजहाँ तक रहल बात फिल्मी बकवास के त हम अतने कहब कि आजु भोजपुरी के जवन चर्चा चल रहल बा ओकरा पीछे भोजपुरी सिनेमा के सफलता आ फूहड़ गीत संगीत के लोकप्रियते बा. कबो गाँव जवार में रह के फगुआ चइता सुनले होखब त रउरो मानब कि भोजपुरी संस्कृति के परमिसिव कहल जा सकेला जहाँ हर कुछ ढाँके तोपे के जरुरत ना पड़े. हिन्दी का संस्कार से भोजपुरी के आकलन ना हो सके. हिन्दी कृत्रिम भाषा हऽ भोजपुरी ना. आ अइसनका हर भाषा में फूहड़पन के कमी नइखे. सबसे बेसी पार्न कवना भाषा में छपेला? जवन सबसे बेसी बोलल जाले. अगर खाली साहित्ये चरचा कइल जाव त केहू एने झाँकहू ना आई. हमनी प्रकाशक हर बात के निगरानी राखेनी कि हमनी के पाठक का खोजत हमनी का लगे आवत बाड़न. जान के दुख होई बाकिर साहित्य ओह लोग का पसन्द में दसवाँ जगहा पर बा. अधिकतर लोग भोजपुरी गीत खोजत नेट पर मँड़रात रहेला आ मजबूरन साहित्यो देख पढ़ लेला.\nदोसरे फिल्मी चर्चा में विजुअल सामग्री आराम से मिल जाले जवना के नयनसुख ले के लोग चटपट चल जाले. हमनी के कोशिश बस अतने रहेला कि जवन सामग्री प्रकाशित होखे तवना के पूरा परिवार पढ़ सके. हमरा सामने त बस एगो मापदण्ड रहेला. हमार बेटी पढ़ाई का चलते बाहर दोसरा शहर में रहेले आ अँजोरिया के नियमित पाठको हिय. हम बस अतने ध्यान राखिले कि अँजोरिया के उहो पढ़ सके आ हमरा कुछ छिपावे के जरुरत ना पड़े.\nबढ़िया साहित्य के तुलन मेवा से कइला जा सकेला आ काजू किसमिस कतनो पौष्टिक होखे, कतनो स्वास्थ्य वर्धक होखे ओकरा से पेट ना भरे. पेट भरे खातिर चावल दाल तरकारियो चाहीं. पेट भर खा लिहला का बाद काजू किसमिस चबावे के आनन्द कुछ दोसरे रहेला.\nआशा बा कि रउरा इ सगरी पाठक समुदाय के हमनी प्रकाशको के नजरिया पता लाग जाव. हमनी का लगे कवनो मजबूरी नइखे फिल्मी सामग्री प्रकाशित करे के. ऊ त बस एहले रहेला कि ओकरे बहाने कुछ साहित्यो पढ़ा दिहल जाव.\nदिवाकर मणि जी से क्षमा याचना सहित,\nचौपाल में प्रकाशित किया गया | Tagged कविता, भोजपुरी, साहित्य\t|2Replies\nPosted on जून 14, 2010 by Anjoria\nनिबन्ध, साहित्य में प्रकाशित किया गया | Tagged व्यंग, साहित्य\t| 1 Reply\nPosted on जून 10, 2010 by Anjoria\nभोजपुरी इलाका में एगो कहावत पहिले मशहूर रहे कि जम्हुआ के छुवला के डर नइखे, परिकला के बा. तब चिकित्सा सुविधा का अभाव में बहुते शिशू जनम का दू चार दिन का भितरे टिटनेस के शिकार हो जात रहलें. हँसुआ से नार कटात रहुवे आ अन्हार कूप सोइरी में जच्चा बच्चा के शुरुआती दिन गुजारे के पड़त रहुवे. जम्हुआ के डर रहे बाकिर जानकारी के अभाव कि जम्हुआ छुवत बा त काहे?\nकुछ वइसने हालत भोजपुरी के वेबसाइटन के बा. कुछेक दू कौड़ी वाला वेबसाइटन, जवना में अंजोरियो शामिल बा आ ई उपाधि बक्सर के एगो बड़हन विद्वान के दिहल हवे, के छोड़ दीं त बाकि सब बड़ा धूम धाम से शुरु होली सँ. बुझाला कि आवते भोजपुरी में छा जइहें. तीन कन्नौजिया तेरह चूल्हा वाला हालात से गुजरत भोजपुरी समाज में केहू अपना के कम ना बुझे. सभे तीस मार खाँ होले. बिना सम्यक तइयारी भा समर्पण के शुरु होखेवाला वेबसाइटन के जम्हुआ से छुवइला से बचावलो ना जा सके. भोजपुरी वेबसाइट बनावल आ शुरु कइल बहुते आसान बा बाकिर भोजपुरी का प्रति पूर्ण समर्पण बिना ओकरा के ढेर दिन ले चलावल ना जा सके. काहे कि एह काम में आमदनी तनिको नइखे. कुछेक साइट अपवाद हो सकेले बाकिर अपवाद कवनो नियम के अनिवार्य शर्त जइसन होला.\nअलगा अलगा वेबसाइट खोलला चलवला के मकसद अक्सर अपना के सर्वश्रेष्ठ आ लोकप्रिय देखावे जतावे के कोशिश रहेला. हम केहू दोसरा पर निर्भर ना रहल चाहीं. हमार अटकर बथुआ सब छपे के चाहीं आ साहित्यकार के सम्मानो मिले के चाही. लोग ई जाने के कोशिश ना करे नेट पर आवे वाला भोजपुरिया का चाहेले. उनका बस गाना चाही. गाना के लिंक चाहीं. दूसरा नम्बर पर फिल्मी दुनिया से जुड़ल कुछ चटपटा खबर मिल जाव आ आँख सेंके लायक फोटो. हमार अनुभव त इहे बा कि साहित्य का पन्ना का तरफ बहुते कम लोग जाला. एकरा बावजूद अगर साहित्य प्रकाशित होला त ओकर कारण बा कि हमनी का चाहेनी स कि साहित्यो के इज्जतदार जगहा मिल सके. एहिजा दोसर मुसीबत ई आ जाला कि अधिकतर भोजपुरी साहित्यकार के पते नइखे कि नेट पर आपन सामग्री कइसे छपवाईं. पूरा दुनिया में सहजता से आपन रचना पठवला से बेहतर लागेला लोग के कि अपना पाकिट से पइसा खरचा कर के पुस्तक छपवा लिहल जाव आ अपना जान पहिचान वाला लोगन आ कुछ मशहुर लोग के ओकर प्रति भेज दिहल जाव.\nजे बढ़िया लिखेला से नेट पर आवे ना, परिणाम ई होला कि जे नेट प‍र आवेला ऊहे आपन रचना छपवावत रहेला. जे अपना के प्रतिष्ठित साहित्यकार माने ला ऊ फेर आपन रचना कवनो वेबसाइट के ना भेजे. या त अपना साइट पर डाली ना त ओकर व्यावसायिक उपयोग खातिर बचा के राखेला. फेर ओकरो रचना से एगो बड़हन पाठक वर्ग उपेक्षित रह जाला. अँजोरिया पहिला बेर कवनो पूरा किताब अपना साइट पर प्रकाशित कर के चहले रहुवे कि एगो दौर शुरु हो सके आ भोजपुरी के साहित्यकार आपन रचना पूरा दुनिया का सोझा राख पावे.\nएह दिसाईं सगरी दोष साहित्यकारने पर डालल ठीक ना रही. कुछ.गलती हमनियो के बा जे साहित्यकारन तक चहुँप नइखन पावत. ओह लोगन से सीधा सांवाद नइखन बना पावत आ इन्तजार में बइठल रह जात बाड़न कि आम टपकी आ सीधे हमरा मुँह में गिरी. का साहित्यकारन से संपर्क बनावे में रउरा हमनी के मदद कर सकीलें? अपना जानपहिचान के साहित्यकारन के बता सकीलें कि अपना रचना के दुनिया तक चहुँपावे के आसान रास्ता बा कवनो वेबसाइट पर अपना रचना के प्रकशित करवा दिहल. बस अपना किताब के पेजमेकर फाइल हमनी का लगे भेज दीं. रउरा कुछ मिले भलही मत बाकिर लागबो ना करी. अबही अतने संतोष काफी बा.\nहमरा एह लेख के केहू अपना पर व्यक्तिगत टिप्पणी मत समुझी. हमार मकसद केहू के दिल दुखावल ना बलुक एगो समस्या का तरफ लोगन के ध्यान दिआवल बा.\nचौपाल में प्रकाशित किया गया | Tagged चौपाल, भोजपुरी, साहित्य\t| Leaveareply\nPosted on जून 2, 2010 by Anjoria\nझारखण्ड में राष्ट्रपति शासन लागू\nशिबू सोरेन का आन्दोलन से जनमल झारखण्ड के सबसे बड़ समस्या खुद शिबू सोरेन बन गइल बाड़े. उनका बिना कवनो सरकार बनावल चलावल संभव नइखे आ उनका साथ आवे के केहू तइयार नइखे. मजबूरन केन्द्र सरकार ओहिजा राष्ट्रपति शासन लगा दिहलसि. विधानसभा के भंग नइखे कइल गइल आ जोड़ तोड़ के सरकार बनावे के संभावना अबहियो मौजूद बा. बाकिर ओकरा खातिर झामुमो भा भाजपा भा दुनो के विधायक तूड़े के पड़ी. भाजपा भा झामुमो दोसरा के ना तूड़ सकस.\nममता कैबिनेट का बइठका में शामिल ना भइली\nदिल्ली मे मौजूद रहला का बावजूद ममता बनर्जी कैबिनेट का बइठक में शामिल ना भइली काहे कि ऊ झारखण्ड में राष्ट्रपति शासन लगवला जइसन छोट मोट मामिला में हाजिर भइल जरुरी ना समुझली. ओह घरी ऊ दोसर बड़हन काम में लागल रहली. ममता के देश के चिन्ता नइखे, उनका खातिर पश्चिम बंगाले सगरी दुनिया हऽ आ ओहिजा के नगरपालिका चुनाव का बाद के रणनीति बनावे में अझुराइल बाड़ी. आजु मत के गिनती हो रहल बा आ रिजल्ट का बारे में कवनो पूर्वानुमान केहू नइखे लगावत. ओने वामपंथ इशारा कइले बा कि ऊ ममता के ठिकाने लगावे खातिर कांग्रेस के साथ दे सकेला.\nड्रोन हमला में अल कायदा के बड़हन आतंकी ढेर\nपाकिस्तान का कबाइली इलाका में अमेरिका ड्रोन हमला कर के बड़हन अलकायदा आतंकी मुस्तफा अबू अल याजिद के ओकरा परिवार संगे मार गिरवलसि. अल कायदा अपना वेबसाइट पर एह घटना के मान लिहले बा कि याजिद के ओकरा परिवार समेत मार दिहल गइल बा. याजिद का जिम्मे अलकायदा खातिर कोष जुटावे से ले के हमला के योजना बनावे तक के जिम्मेदारी रहुवे. अलकायदा खातिर ई बड़हन चोट बा.\nनक्सली समस्या के निदान खातिर सेना के इस्तेमाल के संभावना बढ़ल\nकाल्हु रक्षा मंत्री ए के एंटोनी सेना के तीनो अंग के प्रमुखन का साथे बइठका कइलना आ जानकार लोग के अणुमान बा कि एह में नक्सलियन से निबटे खातिर सेना के उपयोग पर विचार कइल गइल. वइसे एह काम खातिर सेना के इस्तेमाल सैद्धान्तिक रुप से गलत होखी आ ओकर दीर्घकालीन दुष्प्रभाव पड़ सकेला.\nसोना अनइस हजार का पार चल गइल\nदुनिया भर के शेयर बाजार के खराब हालत के असर बुलियन मार्केट पर पड़ल बा आ सोना चांदी दुनु के दाम आसमान छुवे लागल बा. आजुकाल्हु लगन का सीजन में भइल एह बढ़ोतरी से सर्राफा दुकानदार चिन्तित बाड़े काहे कि ओह लोग के बिक्री कम हो गइल बा. लोग ओतने गहना खरीद रहल बा जतना जरुरी बा. दोसरे गहना पर ओतने रुपिया खरच हो रहल बा जतना होखे के रहल. एह से सोना के बिक्री में गिरावट आ गइल बा काहे कि व्यवसायियन के मुनाफा सोना के वजन पर निर्भर करेला दाम पर ना.\nरोडवेज का बस से कचरा के पन्द्रह आदमी के मौत\nसोमार का रात आजमगढ़ का गोमाडीह में एगो शादी के समारोह चलत रहे. बराती आ घराती बैण्ड का धुन पर सड़क पर नाचत रहले. एही बीच बनारस से आ रहल एगो रोडवेज के बस से एगो लड़की के धक्का लाग गइल आ ओकरा बाद भागे का फेर में ड्राइवर भीड़ के कचारत भाग निकलल जवना में पन्द्रह आदमी के कचरा के मौत हो गइल. ड्राइवर के गिरफ्तार कर लिहल गइल बा.\nयूपी बोर्ड के मैट्रिक रिजल्ट में बलिया फेर फिसड्डी साबित भइल\nनकल माफिया के बदौलत बढ़िया रिजल्ट देबे खातिर बदनाम बलिया में पूरा देश के विद्यार्थी आवत रहलन. अबकी जिला प्रशासन का सख्ती का चलते नकल माफिया अपना मकसद में कामयाब ना हो पवलें. पिछला बेर टाप थ्री में रहे वाला जिला अबकी बेर बाटम थ्री में आइल बा. शायद अब आइन्दा से विद्यार्थी नकल का फेर में ना रह के पढ़ाई पर ध्यान दीहें. उम्मीद त कमे बा बाकिर दोसर कवनो राहो नइखे.\nबिहार भाजपा का बइठक में अइहें नरेन्द्र मोदी आ वरुण गाँधी\nपटना में होखे जा रहल भाजपा के राष्ट्रीय कार्यकारिणी का बइठक में नरेन्द्र मोदी आ वरुण गाँधी शामिल होखीहें आ १२ जून के गाँधी मैदान में होखेवाली सभा में दुनु जने भाषणो दीहें. जदयू एह बात आपत्ति प्रकट कर चुकल बा कि भाजपा एह दुनु जने के बिहार में होखेवाला चुनाव में इस्तेमाल मत करे काहे कि एहसे ओकर समर्थक मुस्लिम वोट बिदक सकेला.\nशेयर बाजार फेर ढहल\nयूरो में आइल जबरदस्त गिरावट का चलते भारत के शेयर बाजार ढह गइल आ सूचकांक ३७२ अंक नीचे गिर के १६५७२ पर बंद भइल. दोसर कारण इहो रहे कि चीन चेतावनी दिहले बा कि दुनिया के अबही बड़ वित्तीय संकट देखे के बा.\nएशिया कप क्रिकेट में भारत ना खेली\nक्रिकेट कंट्रोल बोर्ड आफ इण्डिया चीन में नवम्बर में आयोजित एशियाई खेल में पहिला बेर शामिल क्रिकेट प्रतियोगिता में शामिल ना होखे के फैसला लिहले बा. बोर्ड का मुताबिक ओह घरी ओकर टीम के बहुते व्यस्ता कार्यक्रम बा, न्यूजीलैण्ड के टीम भारत आवे वाली बा आ ओकरा साथे तीन गो टेस्ट आ पाँच गो एकदिना मैच खेले के बा.\nखबर में प्रकाशित किया गया | Tagged टटका खबर, साहित्य, news in bhojpuri\t| Leaveareply\nPosted on मई 20, 2010 by Anjoria\nजाड़ा जब हाड़ ठिठुरावे लागेला त सगरो गाँवन में कउड़ा के बहार आ जाले. दुवारे से थोरिक लम्मे घर भर क कूड़ा जोरि के रखि दिहल जाला अउर सूखल रहेट्ठा तोरि के ओकरे उप्पर डारि दिहल जाला. फेरू ओके बारि के पास-पड़ोस क सभै लोग कउड़ा तापे बइठि जाला. उहाँ गाँव भर क चरचा होले. थोरी-थोरी बेर में चाय बनि के आवेले अउर गरमागरम बात चलत रहेले. समझीं कि जाड़ा क चउपाल जम जाले. दिन भर गाँव में का-का भइल, सब उंहा मालूम हो जाला. मजेदार अउर लच्छेदार बातिन में लोग सब कुछ भुलाइल रहेला. गुल्लुआ के गाँव में कउड़ा के चउपाल प छोटू आ सीताराम के पूछ सबसे जियादा रहे. ऊ दूनो गाँव के खबरची के रूप में जानल जात रहें. चाहे रमेसरा की नवकी दुलहिनिया से ओकरी खटपट क बात होखे, चाहे लरिकनी छेड़ले खातिन रजिंदर क ठोंकाई, चाहे परधानजी के सपूत क चमरउटी की छोरी से इस्क होखे, चाहे रधिकवा क चोरी-छिपल रंगरेली, सगरी खबर एक्के घंटा की बइठक में मालूम पड़ि जासु. जवने दिन दूनो में से एक्को खबरची ना रहे, कउड़ा क मजा किरकिरा होई जासु आ जवने दिन दूनो आ जासु स, बइठकबाजी आधी राति ले चलत रहे. केहू उठे क नांव ना लेसु. ई बाति तब क बा जब गुल्लू दसेक साल क रहल होई. ओकरा के रोज साँझि भइले क इंतजार रहे. हाली-हाली खाना-ओना खाके ऊ कउड़ा के आस-पास मंडरात नजर आवे. कहनी सुनले में ओके बहुते मजा आवे. ऊ एतना बड़ ना भइल रहल की बिच्चे में कुछ बोले, एही से ऊ चुपचाप सुनले में मस्त रहे.\nअइसने एक राति सीताराम भूतन क बात उठा दिहलन. पड़ोसे में छेदी के साथ अनहोनी घट गइल रहे. ऊ सूतले में राति क सपना देखलन कि उनुकी दहिने हाथ क बीच वाली अंगुरी क दू ठो पोर उनहीं क पड़िया चबा लेले बा. जब सबेर भइल आ ऊ उठलन त का देखत बाड़न कि उनकी खटिया की निगीचे ढेर खून जम्मल परल बा आ ओहि में सनाइल उनकर अंगुरी के कटल पोरो बा. ऊ बहुत डेरा गइलन. सगरे गाँव में हल्ला हो गइल. लोग उनके देखे खातिन भहरा के उनके घर की ओर दउरि परल. केहू कहे कि खदेरन के जल्दी बोलावे के चाही, काहे से की ई कवनो भूत-परेत क काम बुझात बा. खदेरन जइसन ओझा अरियात-करियात में कहवां मिली. ऊ आ जइहें त ए ससुरा के डंडा से धूनि-धूनि के भगा दिहें भा फेरू बोतल में बान्हि के भैरो बाबा की इहां छोड़ि अइहें. केहू कहे कि जल्दी से डकटर के बोलावल जरूरी बा. दवा-दारू होखे के चाही. तरह-तरह क लोग, तरह-तरह क बाति. छेदी क घरवाले बहुते परेशान, का करल जाय, का ना. खदेरन के पता चलल त ऊ दउरल आ गइलन. अवते भीर लगवले लोगन के डपटलन त सब पाछे हटि गइल. पचरा गावे लगलन. कहल जाला कि जब कवनो ओझा पचरा गावे लागेला त आस-पड़ोस क सगरी भूत उंहवां बटुरि जालन स, फेरू जवन कसूरवार होला ओके दबोचि लिहल जाला. पचरा चलत रहल बाकिर बहुत देर हो गइल रहे. सपना क भूत छेदी के सीना प सवार हो गइल रहल. ओकर शरीर गरमाये लागल, माथा जरे लागल. छेदिया क मेहरारू अंगोछा भिजा-भिजा के ओकर देहि पोंछत रहल बाकि सब बेकार. ओकर खून बहुत बहि गइल रहे. सांझि से पहिलहीं ओकर देहि पियरा गइल. खदेरन बुझि गइलन, पचरा बन क दिहलन आ ओकरी बाद छेदी के घरे सब रोवे-पीटे लागल.\nसीताराम कहलन, ‘छेदिया की साथे ई बहुत बुरा भइल. ओके हम कई बेर मना कइलीं कि राउत बाबा के गाली-गुपता देवल ठीक नइखे बाकिर ऊ मनबे ना करे. कहल करे कि भूत-परेत सब बेकार क बाति बा. कबो-कबो त ऊ ओहि बरगदवा के नीचे मूति देवे, जवने प राउत बाबा क ठीहा रहल. बाबा वइसे त कवनो बाति क बुरा ना मानेलन बाकिर उनकर चेलन-पट्ठन के छेदी क ई करतूत अच्छी ना लगत रहल. बाबा की साथे ओहि बरगदवा प सौ भूतन क डेरा रहल. ओमे दू गो बहुत बदमाश रहलन. कनवा आ रतना. सबके पता बा कि कनवा कई बेर झौहरिया की नवकी मेहरारू प चढ़ चुकल बा. जब्बे कबो ऊ भुलाइयो के बरगद की निगीचे से गुजर जाले, घरे पहुंचते अभुआये लागेले. झौहरिया का करे बेचारा, ओकर झोंटा पकरिके उठा-उठा के भुइया पटकेला, खरहरा से ओकर धुनाई करेला बाकिर कनवा जिद्दी क जिद्दी. ऊ भले केतनो पिटा जासु बाकिर एक राति से पहिले ओके ना छोड़े, त ना छोडे. जब झौहरिया राउत बाबा के बकरा अउर दारू क मनौती मानि के उनक गोड़ लागेला, तब्बे ओकरी बीवी के कनवा से मुकती मिलि पावेले.\nरतना एतना बदमिजाज त ना हवे बाकिर ऊ दारू क शौकीन जरूर बा. बाप-दादन से गाँव में ई रिवाज चलत आ रहल बा कि घर में केहू दारू पी त पहिले रतना खातिन निकारि के तब पी. परसाल क बाति बा. ठकुरा न जाने कहवां से एक बोतल विदेसी ले आइल आ दू गो दोस्तन क संगे पीये बइठि गइल. ओमे से एगो कहबो कइलस कि रतना के चढ़ा दे त पीयल जाय बाकिर ऊ शहर में पढ़ि के आइल रहल से केहू क बाति ना सुने, रिवाजो ना माने. ऊ गरमा गइल, ‘कवन रतना, झांटू कहीं का, ऊ हमार का उखारि लेई?’ पुरवा भरिके गटागट गटक गइल. दारू भीतर का गइल की सीना में सूई चुभे लागल. बेचारा माथा थामि के बइठि गइल. पिताजी क अलमारी में अर्जुनारिस्ट रखल रहे. ओके लागल कि हो सकेला ओहू के पिताजी जइसन दिल क बेमारी होखे से पुर्रे कटोरी भरिके हलक से उतारि लेहलस. बाकिर ऊ त रतना रहल. ऊ छोटो-मोट गलती खातिन केहू के छोड़ेला ना. लोग हकीम के बोला के ले अइलन बाकिर ई का ओकर त अवजिये बदलि गइल. ओकरी भितरां से केहू अउर बोले लागल. फेरू ऊ कोठरी से निकरि के सरपट भागे लागल? आपन बार नोचत, दांत कटकटावत आ देवार से कपार टकरावत. केहू का बुझाय ना कि का कइल जाय. बभनउली से बड़के सइयद बाबा के बोलावल गइल. ऊ ठाकुर के पोंछिया के पकड़वा लिहलन अउर खंभा से बन्हवा दिहलन. फेरू खूब जमि के पिटववलन. जब दनादन दस लाठी पीठि प परल त ऊ आपन मुंह खोलि दिहलस, ‘का करीं, ई छोकरा हमके पूछबो ना कइलस आ गिलसिये जुठार दिहलस.’ सबके बुझा गइल कि ई रतना बा. सइयद बाबा ओके वादा कइलन कि ठकुरा एक ठो नयी बोतल ले आई आ कूल्हि तहरा के दे देई. तब जाके बबुआ क पिंड छूटल.\nछोटू बहुत अबेर से चुप रहलन. उनके ओंघाई लागत रहे, उनकर मुंह बवा-बवा के बन हो जात रहे. ऊ सीताराम के टोक के बाति आगे बढ़वलन, ‘देख भइया, भूत-परेतो अदिमिये जइसन होलन स. कुछ नेक त कुछ बदमास. परेत जोनि में सबके थोरी दिन रुके के परेला. जेकर जइसन करम बा, वोही के हिसाब से ओकरा भुकती-मुकती मिलेले. अदिमी क जवन इच्छा इहां ना पूरी हो पावेले, ऊ एहि परेत जोनी में आके पूरी करेला. कुछ भूत त जानि-बुझि के उत्पात मचावेलन स कि कवनो संत-महातमा से पाला परि जाय ताकि एहि जोनी से मुकती मिले. सभै जानेला कि रामजी चाचा क परबाबा पिंगल राय सौ बरिस से परेत जोनी में परल बाड़न. कुछ बुरा काम जरूर कइले होइहें बाकिर अब त उंहा के खाली सबकी भलाई में लागल रहीले. केकर मजाल कि रामजी चाचा क कउनो काम बिगाड़ि देवे. ऊ लोटन ससुरा, पता ना का ओकर मति बउराइल कि एक राति बाबू साहब की खेत से गेहूं काटे पहुंचि गइल. काटियो लेहलस बाकिर कपार प जइसे बोझिअवलस आ चले खातिन खाड़ भइल कि रामजी चाचा पहुंचि गइलन. सपना में पिंगल बाबा अइलन आ रामजी के दूई चाटा रसीद कइलन. उनकर आंखि खुलल त देखत बाड़न कि बाबा सम्हनवें खाड़ हउवन अउर कहत बाड़न कि, ‘बेटा, जा तनी आपन खेतवा त देखि आवा. रामजी क नजर घड़ी प गइल त राति क दू बजत रहे. मुंह प पानी क छींटा मारि के ऊ खेत की ओर चल पड़लन. बाबा ना जगवतन त लोटनवा दस-बीस किलो अनाज क झटका त देई देहले रहत.’\n‘अउर गया बाबा के का भइल रहल’, गुल्लू के अनचक्के में कुछ इयाद आ गइल. रोज-रोज क भूतबतिया से ओकरा मन में थोरी दिलचस्पी जाग गइल रहल. ऊ सांझि क कबो जब राउत बाबा वाले बरगद की निगीचे से गुजरे त एक फरलांग पहिलहीं से सरपट दउरे लागे अउर बरगद से ओतने आगे पहुंचि के रुक्के. एक बेर ऊ अपने पिताजी से पूछलस, ‘काका, तू कबो भूत देखले बाड़?’ पिताजी अचकचा गइलन बाकिर जबाब दिहलन, ‘हँ हो, एक बेर अइसन भइल रहे. ओहि दिन हमके राति में मइदान जइले क मन कइलस. लोटा उठवलीं आ बगइचा की ओर निकलि गइलीं. चटक अँजोरिया उग्गलि रहल. पसेरिहवा आम के पेड़ से थोरी फरके जाके बइठि गइलीं. थोरी बेर बाद उत्तर की ओर हमार नजर गइल. हमरे नयका अमोलवा के निगीचे एक ठो मेहरारू लउकल. सफेद साड़ी पहिरले रहल. हम उठलीं त ओकरी पास से निकललीं. असमान में चांद देखि के लागल कि राति क तीसर पहर रहल होई. एतनी राति क बगइचा में एक ठो मेहरारू देखि के हमके कुछ नीक ना लागल. एक नजर ओप्पर डललीं. ओकर मुंह तनी आड़े रहल, एह से पहिचानि में ना आइल बाकिर जब हम ओकर गोड़ देखलीं त माथे प पसीना चुहचुहा गइल. ओकर गोड़ पाछे की ओर मुड़ल रहल. ऊ जरूर कवनो चुरइल रहल होई’\nगुल्लू के एक बेर पिताजी गया बाबा क कहनीओ सुनवले रहलन. बहुत मजेदार रहलि. बाबा आपन जमाना क बड़का पहलवान रहलन. ऊ कुश की झुरमुट के भूत समझि के ओसे बाजि गइलन. गुल्लू क मन कइलस कि गया बाबा क कहनी सीताराम के मुंह से सुनल जासु, ‘हँ त सीता चाचा, गया बाबा क बाति बताव नु’ सीताराम शुरू हो गइलन, ‘कहनी न कहा बाबू, सौ आना सच बाति बा. गया बाबा अकसर राति-बिराति खेत देखे खातिन निकलि जात रहें. अइसने एक राति जब ऊ अपनी खेत पर पहुंचलन त उनुके लागल कि कवनो छांह जइसन चीजि उनकी ओर लपकति बा. चांदनी राति रहल. पुनवासी रहलि होई. दूर ले साफ-साफ लउकत रहे. खेते की मेंडन प कुश क झुरमुट झबराइल रहल. मीठ-मीठ पुरवाई बहति रहल. कुश लहरात रहल त ओकर छांहो लहरात रहल. गया बाबा थोरी लम्मे रहलन तबे ओके ललकारे लगलन, आवे दे निगीचे तब तोके बताइब. ऊ छांहे की ओर बढ़ि गइलन आ आव देखलन न ताव कुश के झुरमुट में घहरा के घुसि गइलन. कुश क नोंक उनके खुलल देहि में धंसे लागल त ऊ बुझलन कि केहू उनसे लड़त बा. ऊ कुश से बाजत-बाजत थाकि गइलन बाकिर कुश क झुरमुट उखारि डललन. एहि झूठ-मूठ क लड़ाई में बाबा के बहुत घाव लागि गइल. ऊ लथ-पथ उहवें पसरि गइलन. सबेर भइल त केहू उनूके लहूलुहान देखलस आ उठा-पठा के घरे ले आइल. बाबा बेमार हो गइलन आ सरग सिधारि गइलन.’\nकल्ले-कल्ले गुल्लू के लागे लागल कि भूत-परेत क सगरी कहनिया मनगढ़ंत बा बाकिर ओकरी मन में बहुत गहिरे एगो डर जरूर बइठि गइल रहल. ऊ जानल चाहत रहल कि आखिर ऊ कूल्हि रहस्स का बा बाकिर कइसे जाने, कवनो रस्ता ओके सूझे ना. गुल्लू की घर-पलिवार में सबही क आपन पुरखन क रसम-रेवाज में पूरा भरोसा रहल. उहां सभै देवी-देवतन के मान-सम्मान रहल. सब लोग भगवान के माने वाला रहल. एक ठो बेमार बहिन रहल, जवने की इलाज खातिन डकटर की जगह अकसरुए खदेरन के बोलावल जासु, उनकर पचरा होसु. कबो-कबो गुल्लू क माई आपन बाल-बच्चन के जोग-छेम खातिनो ओझइती करावति रहलिन. दवा प पइसा लुटवले से अच्छा इहे समझल जासु. ओझा बाबा के का चाही. जियादा से जियादा भर पेट खाना अउर दू-चार आना दछिना. माई सालि में एक बेर देई माई की थाने जरूर जासु. गुल्लू क दिलचस्पी उहां देसी घीव में छनल पूड़ी अउर बखीर में जियादा रहे. ऊ चुपचाप भूत-परेत की खोज में लागि गइल. ओकरा के लागे की साधू-संत ऊ रहस्स क बारे में जियादा जानत होइहें. एहि तलास में ऊ रोज तपसी बाबा की कुटी क एक चक्कर जरूर लगावे. तपसी बाबा गिरहत्थ साधू रहलन. ऊ घर-बार क जिम्मेवारी छोड़ि के अबादी से थोरी दूर एगो कुटी बना के रहत रहें. सबेर की पूजा के बखत ऊ घंटा बजावें त अवाज लम्मे ले जासु. गुल्लू ओकर बाटि जोहे. घंटा बजल कि ऊ कुटी की ओर दउरि परल. बाबा भूनल चना, हलुआ अउर बतासा क परसाद देसु. कुछ दिन बीतल त गुल्लू क ई खोज खाली परसादे ले सीमित रहि गइल. तपसी बाबा हरे राम, हरे कृष्ण से जियादा कुछू जानत ना रहलन. गाँव में नागा बाबा, जोगी अउर दूसरी किसिम क साधू लोग भी आवत-जात रहे. बाकिर ओमे से कवनो मंगन से जियादा कुछ बुझाइल ना.\nगुल्लू दिन प दिन बढ़त जात रहल. घर में जेतना किताबि रहलिन सन, ऊ पढ़ि डरलस. कबो-कबो ऊ बजार से तंतर-मंतर क किताबि आ पतरिका खरीद लेसु. जब राति क सब लोगन क आंखि लागि जासु त चोरी-छिपल ऊ नयी-नयी चीज पढ़ल करे. रहस्स-रोमांच क कहनिन में ऊ गोता लगा लेवे बाकिर सब बिरथा. कबो-कबो ओकरा मन होखे कि ई कहनिन क लेखकन से मिलि के सचाई जानल जा सकेले पर अबहिन ले ऊ कबो अकेले गाँव से कवनो बड़ शहर की ओर निकलल ना रहे, से ऊ कवनो फइसला ना क पावे. जब ओके कवनो रस्ता ना लउकल त ओकरा मन में प्रतिक्रिया होखे लागल. कबो-कबो ऊ सोचे कि ई सब बकबास बा, झूठ बा. ओहि बखत गाँव में काली माई की थान प एगो मेला लागल. घर-घर से माई के धारि चढ़ल. धारि से भरल घइली सजा-सजा के माई की चउरा प रखल गइल. गुल्लू खातिन भूत, परेत, देवी, देवता, केहू प बिस्सास कइल कठिन हो गइल रहे. केहू सच बतावे आ देखावे आला ना मिलत रहल. ऊ कबो-कबो त बहुत बेचइन हो जाय. एहि मनोदसा में एक दिन ऊ चउरा के पास खाड़ पेड़े प चढ़ि गइल आ माई की कपार प कूदि परल. ऊ ई काम कई बेर कइलस. ई सोचि के कि अगर माई होई त चउरा से कबो त निकली. चाहे भले गुसियाईये के निकले बाकिर निकले त. माई ह, त पियारे नू करी. पियार एह खातिन कि बच्चा बा, जानत नइखे बाकिर जानल चाहत बा. कवनो माई आपन बच्चा से कहां गुसियाले, आ अगर गुसियाले भी त पियारे खातिन नू. जब कपार प गोड़ रखले के बादो माई ना निकललि त ऊ ओकरे कपार प डंडा बरसा दिहलस अउर उंहा सजाइ के रखल कूल्हि घइली फोरि डरलस.\nअब कल्ले-कल्ले ओकर डर कम होखे लागल. ऊ हर घरी देवी-देवतन क बेइज्जती करे खातिन तइयार रहे. गाँव में डीह बाबा की थान से माटी क हाथी घरे उठा ले आवे. जब कई ठो हो जासु त लठिया के फोरि देसु. खेते प सइयद बाबा क समाधि रहल. मजार ढहि गइल रहे. खाली एक ठो देवार खाड़ रहल. जब ऊ पिताजी के संगे खेत प जासु, बाबा की देवार से एगो ईंटा उखारल ना भुलासु. ओकर खोज खतम ना भइल रहल बाकिर ऊ एतना मेहनत के बाद ई माने लागल रहल कि ई सब खाली गढ़ल-गढ़ाइलि बाति बा. एहि उधेड़-बुन में ओकर गाँव की इस्कूल क पढ़ाई पूरा हो गइल. शहर में दाखिला हो गइल. पढ़ाई क बोझा बढ़ि गइल. भूत-परेत में ओकर दिलचस्पी खतम ना भइल रहे बाकिर ओकरे पास अब बखत कम पड़े लागल. नवका इस्कूल में हिंदी क माट साब बहुत नीक से पढ़ावत रहलन. एक दिन ऊ सब बच्चन क इम्तहान लेवे के सोचलन. सबसे पूछलन कि भूत क माने केहू बताई? सब नया-नया इस्कूल में आइल रहल, केहू हाथ ना उठवलस. फेरू ऊ खुदे बोललन, ‘अरे बेटे, भूत ऊ बा जवन न वर्तमाने में बा, न भविस्से में होई. जवन बीति गइल बा, जवन बटले नइखे.’ गुल्लू चिहा-चिहा के माट-साब क मुंह ताके लागल. ऊ मिडिल क्लास में काल पढ़ले रहल. मुंसीजी खूब समझा के बतवले रहलन, ‘काल तीन ठो होला, भूत, वर्तमान आ भविस्स.’ तब ओके भूतकाल क पूरा बोध ना भइल रहल. ऊ नवका माट-साब की तऊर-तरीका से बहुत परभावित हो गइल रहे. ऊ जब भूत क अरथ बतवलन त ओकरे दिमाग में बिजुरी कउंधि गइल. ओकर खोज एके झटका में पूरी हो गइल. ओकरे मन में ई सवाल उठल, ‘हम बिरथे में एतना दिन से भूत खोजत रहलिन. ऊ बा कहां?’\nकहानी, साहित्य में प्रकाशित किया गया | Tagged कहानी, साहित्य\t| 1 Reply\nPosted on मार्च 24, 2010 by Anjoria\n– अभय कृष्ण त्रिपाठी\nपापी हो गइल मनवा कइसे करीं राम भजनवा,\nप्रभुजी मोरे कइसे करीं राम भजनवा..\nआइल बानी द्वार तिहारे,\nमन ही मन में रजनी पुकारे,\nपुलकित होवे ला मदनवा,\nदाता के भंडार भरल बा,\nजियरा देखीं सगरे गरल बा,\nप्राणी दे ता परनवा,\nमाई हो गइल रानी दुलारी,\nबिटिया लागे लागल प्यारी,\nबहिना हो गइल जियावन,\nकलयुग के आगाज इहे बा त का होई अंजाम,\nकुछ तऽ बो लऽ प्रभु हमारे कइसे लड़ी संग्राम,\nपाप घड़ा के छोटा कर दीं ना तऽ मची कोहराम,\nहो जाई जब सबहीं रावण केहु ना पुकारी राम,\nकेहु ना पुकारी राम…राम…राम… हे राम…,\nरह जाई बस सिवनवा,\nकविता, साहित्य में प्रकाशित किया गया | Tagged अभय कृष्ण त्रिपाठी, कविता, साहित्य\t| Leaveareply


सरयू आ घाघरा पर कल्पवासियन के जमघट लागे लागल – टटका खबर\nसरयू आ घाघरा पर कल्पवासियन के जमघट लागे लागल\nगोण्डा 20 दिसम्बर (वार्ता) गोण्डा जिला मे सरयू आ घाघरा के संगम प पूस महीना शुरु होखते कल्पवासियन के जमघट लागल शुरु हो गइल बा.\nभगवान बाराह के अवतार स्थली पसका सूकर खेत के नियरा बहत पवित्र नदी सरयू आ घाघरा के तिमुहानी घाट प दूर दूर से आइल संत, साधु अउर श्रद्धालु घासफूस के झोपडी बना के एक महीना के कल्पवास करेलें. पसका सूकरखेत उत्तर भारत के अइसन तीर्थ ह जहवाँ पूस महीना में कल्पवास करे के परम्परा ह. एह घरी लागे वाला मुख्य मेला मकर संक्रान्ति से पूस के पुरनमासी ले चली.\nएह संगम तट के मेला के छोटका प्रयाग का नाम से जानल जाला. एहिजा आवे वाला भक्त गुरू नरहरिदास आश्रम आ तुलसीदास के हाथे लिखल रामचरित मानस आ उनकर चरणपादुका देखे आवेलें. एह जगह के उल्लेख रामचरित मानस के बालकाण्ड के एगो चौपाईओ मे आइल बा.\nTags: गोण्डा, पसका सूकर खेत, बाराह अवतार\nभोजपुरी पट्टी से टटका खबर, शनिचर5सितम्बर 2020 के\nभोजपुरी पट्टी के टटका खबर, बियफे3सितम्बर 2020 के


६७वाँ स्वतंत्रता दिवस पर देश के नाम राष्ट्रपति प्रणव मुखर्जी के संबोधन – Anjoria\nअगस्त 15, 2013 राष्ट्रपति, संबोधन, स्वतंत्रता दिवस\nसाथी नागरिक सभे,\n1. आजादी के छियासठवाँ सालगिरह पर रउरा सभे के आ दुनिया भर में रहे वाला भारतीयन के हार्दिक बधाई देत बानी.\n2. सबले पहिले हमार धेयान राष्ट्रपिता महात्मा गाँधी का ओर जात बा जे हमनी के आजादी के लड़ाई के मूर्त रुप दिही आ शहीदन ओर जे हमनी के देश के आजादी ला सबले बड़ बलिदान दिहलें, आ महान देशभक्तन पर जे दू सौ साल के गुलामी का खिलाफ अथक लड़ाई लड़ के हमनी के मातृभूमि के आजाद करवले. महात्मा गाँधी विदेशी शासन आ ढेर दिन से समाज के जकड़ले बन्हन दुनु से आजादी दिअवलें. उ हर हिन्दुस्तानी के अपना पर भरोसा राखे आ बेहतर भविष्य के उमेद राखे का राह पर चलवले. सहनशीलता आ आत्म संयम पर आधारित स्वराज के वादा कइलन गाँधीजी. उ वंचना आ जरूरी चीझन के कमी से मुक्ति दिआवे के वादा कइलन. लगभग सत्तर साल से हमनी का अपना भाग्य के मालिक बनल बानी सँ. एहसे ई मौका बा अपना से सवाल करे के कि का हमनी का सही दिशा में बढ़त बानी? गाँधीजी के दृष्टि वास्तविकता में ना बदलल जा सकी अगर हमनी का ओह मूल्यन के अनदेखी करब जवन उनका सोच के जरूरी तत्व रहुवे प्रयास के गंभिरता, लक्ष्य के ईमानदारी, आ समहर के भलाई ला बलिदान.\n3. हमनी के पुरखा कालोनी बनल दुनिया का रेगिस्तान में लोकतंत्र से सींचात पहिलका सोता बनवलन. हर पाँच साल पर वोट के अधिकार से अधिका होला लोकतंत्र. एकर सारतत्व ह जनता के मनसा, एकर भावना नेतृत्व के जिम्मेदारी पर आ हर नागरिक के कर्तव्य पर हर दिन असर डाले वाला होखल जरुरी होला. सजग आ जियतार संसद, आजाद न्यायपालिका, जिम्मेदार मीडिया, सतर्क सिविल सोसाइटी आ नैतिकता आ परिश्रम ला प्रतिबद्ध कार्यपालिका से लोकतत्र जिएला. ई जिम्मेदारी सकारे वाला होला, बेहिसाब भोग वाला ना. आ एकरा बावजूद हमनी का निजी लाभ, आत्ममोह, असहनशीलता, बेवहार में छोटहपन, आ प्राधिकारी ला अपमानभाव से अपना कार्यसंस्कृति के बिगड़े दिहले बानी जा. समाज के नैतिकसत्व में गिरावट के सबले बड़का असर नवहियन आ गरीबन के आकांक्षा आ उमीद पर पड़ल बा. महात्मा गाँधी हमनी के, उनुके शब्द दोहरावत बानी, सिद्धांत का बिना राजनीति, काम का बिना धन, बिना नीति के आनंद, चरित्र का बिना ज्ञान, नैतिकता बिना व्यापार, मानवता बिना विज्ञान, आ बलिदान बिना पूजा से बाचे के कहले रहीं. आधुनिक लोकतंत्र बनावत घरी उहाँ के सलाह पर हमनी के धेयान देबे पड़ी देशभक्ति, सहानुभूति, सहनशीलता, आत्मसंयम, ईमानदारी, अनुशासन आ नारी सम्मान के आदर्श के जियतार बल बनावे होखी.\n4. संस्थान राष्ट्रीय चरित्र के आइना होलें. आजु हमनी का चारो ओर अविश्वास अउर सरकार आ संस्थानन के काम से निराशाभाव पसरल बा. हमनी के विधायिका विधान बनावे वाला मंच का बदले लड़ाई के मैदान बुझात बाड़ी सँ. भठियरपन एगो बड़हन चुनौतौ बन गइल बा. राष्ट्र के संसाधन उदासीनता आ भोग का चलते बरबाद होखत बा. ई हमनी के समाज के गतिशीलता रोकत बा. एह गिरावट के रोकला के जरूरत बा.\n5. हमनी के संविधान राज्य के अलग अलग संस्थान का बीच सत्ता के एगो महीन संतुलन बनावेला. एह संतुलन के बचवले राखे के जरूरत बा. हमनी के अइसन संसद चाहीं जहवाँ संवाद होखत होखे, तर्क आ फैसला होखत होखे. हमनी के अइसन न्यायपालिका चाहीं जे बिना देरी कइले न्याय देव. हमनी के अइसन नेतृत्व चाहीं जे राष्ट्र का प्रति आ हमनी के सभ्यता के महान बनावे वाला मूल्यन खातिर समर्पित होखे. अइसन राज चाहीं जे हमनी में हमनी के सोझा खाड़ चुनौतियन से निपटे के भरोसा पैदा करे. हमनी के अइसन मीडिया आ नागरिक चाहीं जे अपना अधिकार जतावत घरी अपना जिम्मेदारियो ला प्रतिबद्ध होखे.\n6. शिक्षा व्यवस्था से समाज के फेर से व्यवस्थित कइल जा सकेला. बिना एको विश्वस्तर के विश्वविद्यालय के हमनी का विश्वशक्ति बने के सोच ना सकीं. इतिहास गवाह बा कि हमनी का कबो शिक्षा का मामिला में दुनिया में विलक्षण रहीं जा. तक्षशिला, नालन्दा, विक्रमशीला, वलाभी, सोमापुर आ उदन्तपुरी पुरनका विश्वविद्यालयी व्यवस्था के अंग रहले जवन छठवीं शताब्दी से अठारह सौ साल ले पूरा दुनिया पर हावी रहुवे. दुनिया भर के विद्वान आ महान मस्तिष्क खातिर ई चुंबक जस रहली सँ. हमनी के फेर से उहे जगहा काबिज होखे के कोशिश करे के पड़ी. विश्वविद्यालय बरग के पेड़ जस होला जवना के जड़ प्राथमिक शिक्षा में, हमनी के समुदाय के विद्वता शक्ति बनावे वाला विद्यालयन के एगो बड़हन तंत्रजाल में होला. ज्ञान के एह पेड़ के हर हिस्सा में, बीज, सोर आ डाढ़ से लगाइत सबले उचका फुनगी ले, निवेश कइला के जरूरत बा.\n7. सफल लोकतंत्र आ सफल आर्थिक व्यवस्था में सीधा नाता बा काहे कि हमहन का आबादी से चले वाला राष्ट्र हईं जा. लोग जब पंचायत से लगाइत स्थानीय शासन में हिस्सेदारी करेला तब उ लोग आपन हित बढ़िया से साधेला. हमनी के स्थानीय प्रशासन के जल्दी से कार्यशील, कार्यकारी, आ धनयुक्त बना के शक्तिसंपन्न बनावे के पड़ी. तेज विकास हमनी के संसाधन दे दिहले बा बाकिर अधिका साधन अधिका बढ़िया परिणाम में नइखे बदलत. समहर शासन बिना समहर विकास ना पावल जा सके.\n8. सवा सौ करोड़ के आबादी वाला बढ़त देश खातिर विकास आ वितरण वाला संवाद बहुते जरूरी होला. विकास जहाँ वितरण के संभावना बनावेला आ पुनर्वितरण आवे वाला समय में बढ़न्ती के वाहक होला. दुनु ओतने जरूरी होला. दोसरा के नुकसान चहुँपा के कवनो एक पर अधिका जोर राष्ट्र खातिर खराब हालात पैदा कर सकेला.\n9. पिछला दशक भारत के सबसे तेज गति से बढ़े वाला देश बनत देखले बा. एह दौरान हमनी के अर्थव्यवस्था हर साल 7.9 फीसदी के औसत से बढ़ल बा. आजु हमनी का अनाज उपजावे में आत्मनिर्भर बानी, हमनी का दुनिया में चावल के सबले बड़का आ गेंहू के दुसरा नंबर के निर्यातक देश हईं. एह साल दाल के 18.45 मिलियन टन के रिकार्ड उत्पादन दाल में आत्मनिर्भरता ला बढ़िया संगुन बा. कुछ साल पहिले ले ई सोचलो मुश्किल रहुवे. एह वेग के बनवले राखे के जरुरत बा. एह ग्लोबल दुनिया में अझुराइल आर्थिक हालात में विपरीत हालात से, बाहरी आ भितरी दुनु, जूझल सीखल जरूरी बा.\n10. आजादी का शुरुआत में हमनी का आधुनिकता आ बरोबरी वाला आर्थिक विकास के दमकत दीया जरवनी जा.एह दीया के दमकत राखे खातिर गरीबी मेटावल हमहन के पहिला काम होखे के चाहीं. हालांकि गरीबी दर में गिरावट का बावजूद हमहन के ई लड़ाई खतम करे से बहुते दूर बानी जा. भारत का लगे एह चुनौती से निपटे लायक बुद्धि, बेंवत आ संसाधन मौजूद बा.\n11. हमहन के एहिजा ले ले आवे वाला सुधारन के शासन के हर स्तर पर चालू राखे के बा. आवेवाला बीसेक साल में हमनी के आबादी के लाभदायक संरचना बहुते काम आवे वाला बा. एकरा ला चाहीं औद्योगिक सुधार आ रोजगार संभावना के तेज गति से बढ़ावल. इहो जरूरी बा कि शहरीकरण व्यवस्थित तरीका से होखे. हाल का दिन में एह दिसाईं नया उत्पादन नीति, शहरी संसाधन के नवीकरण, आ कौशल बढ़ावे खातिर महत्वाकांक्षी प्रशिक्षण कार्यक्रम समेत सरकार के अनेके कदम पर आवे वाला समय में नजदीक से नजर राखलो के जरूरत बा.\n12. हमनी का अपना नागरिकन के कानूनी गारंटी का साथे बहुते कुछ, काम के अधिकार, शिक्षा के अधिकार, भोजन के अधिकार, दिहले बानी जा. अब ई तय करे के बा कि एह प्रदान से लोग के साँच शक्तिकरणो होखत बा हमनी के एह कानूनी प्रावधानन के लागू करावे खातिर मजगर वितरण प्रणालियन के जरूरत बा. लोक सेवा के कुशल वितरण आ जिम्मेदारी स्थापित करे वाला नया मानक बनवला के जरूरत बा. सहायता के एही साल कुछ पहिले लागू भइल सीधे लाभार्थी ले लाभ चहुँपावे के योजना अधिका पारदर्शिता, अधिका कुशलता, आ अमूल्य संसाधनन के बरबादी में कमी ले आई.\n13. बढ़न्ती के दौड़ में हमनी का सावधान रहे के बा कि मनुष्य आ प्रकृति के बीच के संतुलन मत बिगड़ो. एह तरह के असंतुलन के परिणाम बहुत दुखदायी होखी. उत्तराखंड त्रासदी में मरे वाला अनेके लोग, आ ओहू ले अधिका संख्या में दुख झेले वाला लोग ला हम हार्दिक शोकसंवेदना देत बानी आ एह त्रासद घरी में राहत चहुँपावे का कठिन काम में लागल सुरक्षा के वीर जवानन, सैनिकन, सरकारी कर्मचारियन, आ गैरसरकारी संगठनन के हम अभिनंदन करत बानी. एह त्रासदी के कारकन में मानव सुभाव के लालसा ओतने शामिल बा जतना प्रकृति माँ के खीस.प्रकृति एहसे हमनी के जागे के संकेत दिहले बिया. चेते के समय आ गइल बा.\n14. हाल का दिनन में हमनी का अपना सुरक्षा, बाहरी आ भितरीओ, खातिर निकहा चुनौती देखनी सँ. छत्तीसगढ़ में नक्सलवाद के क्रूर चेहरा केतने निर्दोष लोग के जान ले लिहलसि. पड़ोसियन से बढ़िया संबंध बनावे के लगातार कोशिश का बावजूद सीमा पर तनाव पनपल बा, नियन्त्रण रेखा पर सीजफायर बेरबेर लँघाइल बा जवना में कतने जानन के त्रासद नुकसान भइल बा. शान्ति खातिर हमहन के प्रतिबद्धता खतम ना होखी बाकिर हमनी के धीरजो के एगो सीमा बा.भितरी सुरक्षा आ देश के भौगोलिक एकात्मकता बनवले राखे ला हर जरूरी कदम उठावल जाई. अपना सुरक्षा बल आ सैनिकन के साहस आ नायकता के हम सलाम करत बानी जे शाश्वत निगरानी बनवले राखेले आ ओह लोग के श्रद्धांजलि देत बानी जे मातृभूमि के सेवा में अन्तिम बलिदान आपन जीवन ले दे दिहलें.\n15. अगिला स्वतंत्रता दिवस पर हमार अगिला संबोधन के सौभाग्य मिले से पहिले देश में एगो आमचुनाव होखे वाला बा. लोकत्तंत्र के एह महान पर्व हमनी के मौका देला कि हमनी का एगो टिकाउ सरकार चुनीं जे सुरक्षा आ आर्थिक विकास सुनिश्चित करे. जरूरी बा कि बढ़त सामाजिक सद्भाव, शान्ति आ समृद्धि का दिसाईं हर चुनाव एगो खास मील के पत्थर बने.\n16. लोकतंत्र हमनि के एगो दोसर स्वर्ण युग फेर से बनावे के मौका दिहले बा. एह मौका के बाँव नइखे जाए देबे के. आगे के सफर विवेक, साहस आ लगन माँगत बा. अपना मूल्य आ जिम्मेदारी के फेर से सोगहग जियावे ला हमनी के लागे के बा. हमनी के ई जानल जरूरी बा कि अधिकार आ जिम्मेदारी साथे साथ चलेला. आत्मविश्लेषन आ आत्म संयम के महत्व फेर से जानल जरूरी बा हमहन के\n17. आखिर में हमरा के महान ग्रंथ भागवतगीता से उद्धृत करत खतम करे दीं जहाँ गुरु आपन विचार दिहला के बाद कहत बा कि यथा ईच्छासि तथा कुरु. जइसन करे के चाहऽ तइसन करऽ. हम तोहरा पर आपन विचार लादल नइखीं चाहत. जवन हमरा ठीक लागल तोहरा सोझा राख दिहनी अब ई तोहरा पर बा कि जवन सही लागे तवन करऽ.\nरउरे सभ का निर्णय पर लोकतंत्र के भविष्य टिकल बा.\nपिछला कई बेर के परपंरा निभावत अँजोरिया देश का नामे दिहल राष्ट्रपति के संबोधन के भोजपुरी अनुवाद परोसले बिया. अनुवाद का क्रम में भइल कवनो कमी भा गलती ला माफी चाहत बानी. बाकिर अगर भोजपुरी के संविधान में जगहा दिआवे के बा त अइसन कइल जरूरीओ बा.\nरउरा सभे के स्वतंत्रता दिवस के हार्दिक बधाई.\n2 thoughts on “६७वाँ स्वतंत्रता दिवस पर देश के नाम राष्ट्रपति प्रणव मुखर्जी के संबोधन”\nअगस्त 15, 2013 को 3:08 अपराह्न पर\nरउरा लगन आ मेहनत के सलाम.नीमन परंपरा के नींव रखले बानी.चलावत रहीं,काल्हु जरूर एकर मूल्यांकन होई.अभी जरूरत बा भोजपुरी के भंडार में हर तरह के सामग्री के बढ़ोत्तरी के.\nअगस्त 15, 2013 को 10:25 अपराह्न पर


विमल कुमार दिहलें धर्मेन्द्र के सालगिरह के बधाई – Anjoria\nविमल कुमार दिहलें धर्मेन्द्र के सालगिरह के बधाई\nहिंदी में अनेके बड़ आ हिट फिलिम बना चुकल निर्माता विमल कुमार पिछला दिने हीमैन धर्मेन्द्र के उनका शादी के सालगिरह पर बधाई दिहलें. पिछला बुध का दिने विमल कुमार उनका घरे जा के उनका के बधाई दिहलें.\nजाने जोग इहो बा कि विमल कुमार हाल ही में सिनेमा भोजपुरी में डेग धइले बाड़े. उनकर फिलिम “देस परदेस” में धर्मेन्द्र एगो खास भूमिका में बाड़ें. फिलिम के शूटिंग पूरा हो गइल बा जल्दिए रिलीज होखी. बहरहाल धर्मेन्द्र के भोजपुरी बोलत देखे ला भोजपुरी फिलिम के दर्शकन में खासा उत्साह बा.\nजवन मिलल से सिनेमा भोजपुरी के बदौलत, कहली मोनिका सिंह\n‘कसम वर्दी के’ में होखी संभावना, सीमा आ ग्लोरी के आयटम


दुनियाभर के समाजशास्त्री मानेले कि जवना समाज के जिनिगी के लड़ाई जइसे-जइसे कम होत चलल जाला, ओइसे-ओइसे ऊ आपन जड़ि-सोरि खोजल सुरू कइ देले.\nLast Updated: October 21, 2020, 11:40 PM IST\nसोसल मीडिया के जमाना में आपन तीज-तेवहार के लेके खास तरीका के जागरूकता भी बढ़ि गइल बा. आपन जड़ि-सोरि खोजे आ ओकरा के अभिव्यक्ति देबे में सोशल मीडिया बड़का सहारा बनि गइल बा. ओइसे दुनियाभर के समाजशास्त्री मानेले कि जवना समाज के जिनिगी के लड़ाई जइसे-जइसे कम होत चलल जाला, ओइसे-ओइसे ऊ आपन जड़ि-सोरि खोजल सुरू कइ देले. दुनियाभर में जारी अस्मिता के लड़ाई के मूल में ई बड़ कारण बा. जब दुनिया के पाले आर्थिक ताकत ना रहे. त हर लड़ाई के मूल में आर्थिक वर्चस्व रहे. यूरोप के मध्यकाल एकर बड़का उदाहरण बा. अइसन नइखे कि अब यूरोप में गेंग-झगड़ा कम हो गइल बा. अबो लड़ाई होत बा. चेकोस्लोवाकिया के चेक आ स्लोवाक के रूप में बंटवारा होखे भा. यूगोस्लाविया के स्लोवेनिया, क्रोएशिया में बंटवारा होखे. आ आजु जारी आर्मीनिया आउर अजरबैजान के बीच के झगड़ा होखे. सबके मूल में आपन जातीय स्वाभिमान के बचावे के संगे आपन अस्मिता के संस्थापने के संघर्ष बा.\nहमनी भोजपुरी मनई के एगो बड़ कमी ह. बात कहां से सुरू करेनी जा आ कहवां ले ओकर डाढ़ि फइला देनीं जा. बात सुरू भइल हा. आपन तीजि-तेवहार के आ बतरस घूमि गइल यूरोप-अमेरिका के ओरि. बाकिर एहो बतिया के एगो सिरा अस्मिते रहल हा. जब दुनिया आपन अस्मिता खोजतिया त हमनी के भोजपुरिया कइसे एह से बांचि सकेनी जा. आ सोसल मीडिया अइसन बरियार मंच मौजूद बा त हमनी के काहें पीछा रहबि जा. त देखि सभे. शारदीय नवरात्र में हमनियों किहां ‘निमिया के डाढ़ि मइया ’ खूबे गूंजि रहल बा. देवी मइया निमि के डाढ़ि पर हिलोरा लगावेली त ओकर चरचा होखबे करि. बाकिर बचपन के दिन यादि आवेला. तीन-चार दसक पहिले ले देवी मइया निमिया के डाढ़ि पर हिंडोरा चैती नवरात्र में लगावत रहलि हा. ओह घरी ई गीति घरे-घरे गूंजत रहल हा..कहीं कराह चढ़ि त कहीं पूड़ी-जाई आ बतासा. ओह घरी मइया के निमिया के डाढ़ि ढेर गूंजि. शारदी नवरात्र में ई गीत कमे गूंजत रहल हा. सोसल मीडिया बाजार के संगे मार्केटिंगों के बड़का मंच मुहैया करा देले बा.\nतब आजुकाल्हु के भोजपुरिया लोककलाकार लोग काहें पीछे रहसु. ओइसे समय के संगे समाज हमेसा बदलत रहल बा. त एहू घरी बदलता. तीन-चार दसक पहिले भोजपुरिया इलाकन में बिजुरी रानी पहुंच त गइल रहली. बाकिर टेलीविजन भइया आताना ना रहले. उनुका संगे घर-घर, दालानि-दालानि नवका संस्कार आ बाजार के दखल ना बढ़ल रहे. ओइसन दिन में जइसे शारदीय नवरात्र आवत रहे. वातावरण में दूगो रंग एकदमे बढ़ि जात रहे. खास तरह के भय भी वातावरण में रहत रहे. खासकर किसान, पशुपालक आ मेहरारू लोगन में. इहे दिन रहत रहे, जब घरे-दुआरे बान्हल परिवार के अंग रहल गाइ-बैल, भइंस- बछरू बेमार पड़त रहले. ओह से बचावे खातिर आपाना-आपाना गाइ-गोरू के बचावे खातिर गेरू से रंगि देत रहे लोग. बछरू के गर्दन में करिया धागा बान्हि दियात रहे. ताकि कवनो खराब नजर ना लागे. एही तरे छोट बच्चन के भी खास तौर पर गर्दन आ कलाई में करिया धागा बन्हात रहे. कमर के डांड़ा अगर टूटि गइल रहे. त ऊहो बदलात रहे.\nमाई-मइया लोग त बचवन के घर से बहरि निकले के पहिले आंखि में चटख काजर लगा देत रहे. छोट बच्चन के नाभियो में काजर लगावल जात रहे. घरे-घरे देवी मइया के पूजा सुरू होत जात रहे. माई-मइया हर दिन भगवती माइ के छाक आ जल चढ़ाई लोग. आ चढ़वला के बाद कही लोग. हे भगवती माई, हामार बाल-बाच्चा, गाई-गोरू के ठीक से रखिह. आजुकाल्हु के बाच्चा लोग पूछि सकेला कि आहो. ई छाक का होला. त बचवा छाक होत रहे. मसाला माने लवंग, इलाइची. दालचीनी. ओह के पहिले पानी में भें दियाई. फेरू सिलवटि पर पिसाई होत रहला. आ फेरू ओकरा के पवित्र जल में डालि दियाई. उहे देवी मइया के चढ़ावल जाइ. एगो अउरू बात धियान देबे के चाहीं. पूजा में पानी कबो ना इस्तेमाल होत रहल हा..खाली जले से पूजा होत रहल हा. चूंकि नवरात्र में ही षष्ठी के दिन से दुर्गा माई के आंखि खुलत रहल हा. आ हर दू-चार गांव के बीचे दसहरा के मेला लागि त लइका-लइकी लोगन में बाड़ा उत्साह रही. बच्चा लोग त मेला में जाके गूरही जिलेबी खाइके.\nपिपिहिरी आ फुलावना लेके खुस हो जात रहल हा लोग. पहिले चाट बर के पतइ से बनल दोना में मिलत रहे. बाद में जब चीनी मिट्टी के पलेट आइल त ऊ पलेट में मिले लागल. भोजपुरी मनई चाटे के नाम पलेट रखि दिहले. बाच्चा लोग मेला में पलेटो खाए खातिर जिदि करि. बाकिर बड़-बुजुर्ग माना कइ दिहें. कि पेट खराब हो जाई. पलेट खाए के मोका बच्चा लोग के या त मइया संगे मेला घूमला में मिली भा माई संगे. ऊ लोग जिदि के आगे हथियार डालि देत रहे. बाकिर बाबा-बाबूजी संगे मेला देखे जाए वाला बाच्चा लोग के त पलेट के मांग रखे के पहिलहिं सिहरन हो जाई. का पाता मेलवे में लागि जाइ दू-तीन हाथ. ओह घरी मेला के अलगे क्रेज रहत रहे. .जेकर रेख भीजि जात रहे. ओकरा के थोड़ा-बहुत आजादी मिलि जात रहे. ऊ लोग आपाना संगी-संहतिया संगे मेला जात रहे लोग. ईहे हाल उनहीं लोगन के समवयस्क लइकी लोग के भी रहे. मेला घुमाई में नैन-मटक्को लड़त रहे..बाकिर हमनी के यादि नइखे कि केहू के प्यार-मोहब्बत कबो अंजाम तक पहुंचल होखे.\nमाई-बाबू, चाचा-पड़ोसी से लोगनि के आताना डर रहत रहे कि एह मामला में बड़का-बड़का लोगन के हिम्मत जवाब दे जात रहे. बहरहाल ओह घरी लइकन के बीच में एगो कहाउत बहुते प्रचलित रहे. दसईं के दस बेटा, एगो बेटा भुअरा. दसईं बान्हाइल बाड़े रामजी के दुअरा. नवरात्र में दस गो दिन होला. ओकरे के दसईं लोग कही. ओइसे नवरात्र में भय वाला माहौल के पीछे वैज्ञानिक कारण आ ओह से बचाव के जरूरत रहे. हमारा समझ से ओकरे वजह से एह के तेवहार से जोड़ि दियाइल रहे. दरअसल नवरात्र बरसात के बाद आवेला. सरदी आपन दस्तक दिहलि सुरू कइ देले. बाकिर गरमियो रहेले. एह घरी बारिस के पानी में डूबल घासि नाया सिरा से पनकत रहेले. डूबल घासि पर कइ गो बैक्टीरिया पनपि गइल रहेले. ओह के खाइ के पशुअन में खुरपका-मुंहपका रोग होत रहला. जवन अगर बढ़ल त पशु के जाने ले ली. एही तरी मौसम के सरद-गरम से बच्चन के खांसी-बोखार आ निमोनिया तक ले हो जात रहल हा. मौसम में व्याप्त बैक्टीरिया से बच्चन के डिप्थिरिया-खसरा भी हो जात रहल हा.\nलोग समझी कि ई सबके पीछे दैव के परकोप बा. कुछ नासमझी आ अनपढ़ी के वजह से मेहरारू लोग माने लागी कि ई सब जादू-टोना के असर ह. .एही वजह से काजर आ करिया धागा के चलन ढेर रहि. बाकिर सांस्कृतिक जानकार लोग मानेला कि नवरात्र में गांवा-गाईं, मंदिर-मंदिर लगातार चले वाला हवन से वातावरण शुद्ध हो जात रहल हा. हवा में मौजूद हानिकारक बैक्टीरिया मरि जात रहले हा स. नवरात्र में देवी के हाथे राक्षस के वध के एगो प्रतीकात्मक अर्थ ईहो बा कि पूजा-पाठ, साफ-सफाई आ हवन से रोग पैदा करे वाला बैक्टीरिया रूपी राक्षसन के संहार. बचपन में एगो अउरू नजारा भोजपुरी इलाका में खूब लउकी..अब एकरा में बढ़ंतिए भ गइल बा. तब दुर्गा सप्तशती के पाठ करे वाला पंडिजी भा श्रद्धालु लोग खाली पीयरे कपड़ा में हाथ में फुलडालि लेके एह मंदिर से ओह मंदिर जात. उहां पाठ करत लउकत रहल हा लोग..पीयर धोती, पीयर गंजी, कान्ह पर पीयर गमछा. पूरा नवरात्र पाठ करे वाला लोगन के ईहे भेस रहत रहल.\nदिल्ली-मुंबई में लोग पाठ करेला. पूजो खूब करेला. बाकिर ई पीयरका रंग सायदे लउकेला. बाकिर हर साल जब-जब शारदीय नवरात्र आवेला. दसईं के दस बेटा वाला कहाउत खूब यादि आवेले. यादि आवेला दसहरा के मेला. ओह में कीनल पिपिहिरी आ तेल में छानल, गूर के रसा में पागल तेलहिया जिलेबी.


टटका खबर : बुध, 29 जुलाई 2015 (सबेर) – टटका खबर\nJul 29, 2015 News in Bhojpuri, अब्दुल कलाम, जीतन राम माँझी, टटका खबर, याकूब मेनन\nबलिया जिला के रसड़ा में एगो भोजपुरी फिलिम के शूटिंग शेड्युल का दौरान रात में अपना पति संगे सूतल नायिका रुपाली पर फिलिम के निर्देशके तेजाब फेंक के मरद मेहरारू के झउँसा दिहलसि. निर्देशक सुखपुरा इलाका के मिड्ढा गाँव के अजय पुजारी के एह मामिला में गिरफ्तार कर लीहल बा. नायिका रुपाली गाजीपुर के रेहाती मालीपुर के रुपाली रही जे बिहार के भोजपुर जिला के बड़हरा गाँव के एगो आदमी विकास कुमार ओझा से शादी कर लिहले रही जवना से आशिक अजय पुजारी नाराज हो गइल रहे. बतावल जात बा कि बाकायदा योजना बना के शूटिंग के शेड्युल रखलसि आ रात बेरा दुनू पर तेजाब फेंक दिहलसि. रुपाली के पूरा चेहरा खराब हो गइल बा आ विकासो के हाथ जर गइल बा. नायिका आ निर्देशक के एह इश्क का चलते निर्माता के पूंजी फँस गइल काहे कि फिलिम त अब बने से रहल.\nपर साल भइल मऊ के बसपा नेता परशुराम तिवारी के हत्या के मामिला में गवाह के हत्या के सुपारी लिहले बदमाश जब हत्या करे अइलें त पुलिस का हाथे चढ़ गइले. बलिया पुलिस एह चारो बदमाशन के गिरफ्तार कर लिहले बिया.\nबलिया के सतनी सराय इलाका में रहत एगो कपड़ा व्यवसायी के घर में मंगल के रात ताला तूड़ के लाखों रुपिया के गहना सामान चोरा लीहल गइल. घर के लोग बिहार के भागलपुर गइल रहुवे जब ई घटना भइल. मौका ए वारदात देख पुलिस के लागत बा कि कवनो जनतब एह काम में शामिल रहुवे.\nवाराणसी के भेलुपुर थाना में जर्नी बाई जुकासो अभियान चला के गाहकन के ठगे के आरोप में कंपनी का खिलाफ मुकदमा लिखवले बाड़न लंका निवासी सिद्धार्थ अवस्थी. बतवलन कि टूर का बहाने उनुका के आपन गाहक बना के कंपनी उनका खाता से करीब एक लाख रुपिया निकाल लिहले बिया आ कतहीं टूर पर भेजे का नाम पर हीला हवाली करत बिया.\nमकान के झगड़ा ले के गाजीपुरके जमानियां में स्कूल चलावे वाला आ कपड़ा व्यापारी संतोष जालान के मंगल के दुपहरिया गोली मार के हत्या कर दीहल गइल.\nउत्तर प्रदेश में मुलायम सिंह का खिलाफ धमकावे के शिकायत करे वाला आ बाद में निलंबित क दीहल आईपीएस अधिकारी का खिलाफ पहिले त एगो थाना में बलात्कार के कोशिश के मुकदमा दर्ज करावल गइल आ अब लोकायुक्त किहाँ उनुका खिलाफ आमदनी से अधिका के संपति राखे के मुकदमा दर्ज करावल गइल बा. लोकायुक्त अमिताभ ठाकुर के आपन सफाई देबे खातिर6अगस्त तक के समय दिहल गइल बा.\nबिहार में फर्जी कागजात का आधार पर नौकरी पवले शिक्षकन में से तीन हजार से अधिका लोग अबले आपन नौकरी छोड़ चुकल बा. हाई कोर्ट के सलाह बा कि फर्जीवाड़ा करे वाला सभ जने अपने से इस्तीफा दे देसु ना त जाँच में पकड़इला का बाद बहुते फजीहत हो जाई.\nभागलपुर के सबौर थाना में प्राइवेट मुंशी के काम करत अनुसूचित जाति के संजय कुमार नीरज के एगो सिपाही अमन कुमार गोली मार दिहलसि जवना से संजय के मौत ओहिजे हो गइल. घर परिवार के कहना बा कि संजय के हत्या थानेदार करवले बाड़ी.\nसिवान जिला के दरौदा इलाका के बगौरा पासी टोला में एगो नाचवाली के मुहब्बत का फेर में आर्केस्ट्रा मालिक अपना कर्मचारी के धमकावे चहुँपल त गाँव के लोग ओकरा के ध के बान्ह लीहल आ ओकर एकनाली बंदूक आ बैग छीन लीहल. गाछ में बान्ह के पीटत रहे लोग त गाँवे के एगो आदमी आ के छोड़ा दिहलसि जवना का बाद आर्केस्ट्रा मालिक भाग निकलल. एहमें कर्मचारी के बाप का तरफ से थाना में केस लिखावल गइल बा.\nसारण जिला के मढ़ौरा इलाका के एगो गाँव मसहा में बाप बेटा का बीच झगड़ा आ मारपीट का बाद पतोहु का ओर से ससुर का खिलाफ बदसलूकी के केस लिखावल गइल बा.\nखेत खाए गदहा मार खाए जोलहा. कर्मचारियन का हड़ताल का चलते जगदम काॅलेज छपरा में पार्ट थ्री के फार्म ना भरा पाइल त विद्यार्थियन के झुंड प्राचार्य के घेर लिहले आ बन्हक बना लिहले. बगल से गुजरे वाला सड़को के घंटन जाम क दीहल गइल. बतावल जात बा कि हालात से परेशान प्रभारी प्राचार्य आपन इस्तीफा दे दिहले बाड़न.\nजीतन राम माँझी के पार्टी हिन्दुस्तानी अवाम मोर्चा (सेकूलर) के चुनाव आयोग से पार्टी के मान्यता मिल गइल बा. एह बीच दबाव बनावत माँझी कहले बाड़न कि अगर मान राखे लायक सीट ना दीहल जाई त ऊ राजग में शामिल ना रहीहें आ अकेले सगरी सीट से चुनाव लड़इहें अपना उम्मीदवारन के.\nराष्ट्रपति रहल डॉ. ए.पी.जे. अब्दुल कलाम के पार्थिव शरीर आजु दिल्ली से तमिलनाडु में उनके पैतृक निवास रामेश्वरम आ गइल. अब काल्हु बियफे का दिने उनुका के सैनिक सम्मान का साथे सुपुर्दे खाक कइल जाई. एह खातिर जिला प्रशासन अबिल काबिल दरगाह का नियरा तीन गो जमीन के पहचान कइले बा जवना का बारे में आखिरी फैसला परिवार से बात कर के कइल जाई.\nउड़ीसा उच्च न्यायालय ओडिशा न्यायिक सेवा-2015 प्रारंभिक परीक्षा के रद्द कर दिहलसि आ कहले बा कि दुबारा परीक्षा करावल जाव. पिछला परीक्षा में पूछल सवालन में से 26 फीसदी या त गलत रहली सँ या सिलेबस से बाहर के रहली सँ. टाइपिंग आ व्याकरण के गलतिओ बहुते रहल.\nगोवा में लुई बर्जर रिश्‍वत घोटाला ले के कांग्रेसी सरकार में मंत्री रहल चर्चिल अलेमाओ के बयान दर्ज करवलिस पुलिस. तब के कांग्रेसी मुख्यमंत्री दिगंबर कामतो के बोलावल रहुवे बाकिर दिगम्बर अइलन ना.\nयेन केन प्रकारेण अपना फाँसी के लटका देबे में लागल याकूब मेनन आ ओकर समर्थक कवनो कसर बाकी नइखन छोड़त. सुप्रीम कोर्ट आ महाराष्ट्र के राज्यपाल का लगे ओकरा याचिका पर विचार होखते बा तले ऊ राष्ट्रपति का लगे दुबारा दया याचिका दायर कर के अपना फाँसी के उमिर कैद में बदले के गोहार लगवले बावे.


लगाव - डॉ गोरख प्रसाद मस्ताना - मैना: भोजपुरी साहित्य क उड़ान (Maina Bhojpuri Magazine)\nHome डा. गोरख प्रसाद मस्ताना लघुकथा Katha लगाव - डॉ गोरख प्रसाद मस्ताना\nरऊआँ सभ के सोझा आज डॉ गोरख प्रसाद मस्ताना जी के लघुकथा 'लगाव' पेस करत बानी। ई एगो छोटी मुकी कहानी बे। आँखि बन क लिहल जाओ तऽ ए कहानी में कुछु नईखे लेकिन जईसहीं रऊआँ आँख खोलब तऽ जिनगी कऽ ऊ सच लऊकी जेवना के हाथ थाम्हि के आदमी ई लमहर जिनगी काट लेला औरी खाली काटीए ना लेला; बाकी खुशी-खुशी काटेला। अपनापन औरी लगाव जिए के खाती परान नियर काम करे ला। ऊहे बात डॉ गोरख प्रसाद मस्ताना जी अपनी ढँग से कहत बानी।\nकबो कबो आदमी अपना हिया के हलचल आखर में बेयान ना कर पावेला। चिरई के चहचहाहट जब चुप्पी में बदल जाए त जरूर कवनो तुफान के अन्देशा हो जाला। कुछ एही नियर हाल रामलाल जी के रहें। बेटा जब औफिस से लवटलें त बाबूजी के अनदिनहा के नियर अखबार आ कवनो किताब पढ़ते ना दिखले, त उनका माथ उनकल कि बाबूजी बानी कहाॅं? जे घर में चुप्पी पसरल बा।\nआज कल आदमी अपने आपे में एतना अझूराइल बा जे ओकरा दूर-दूर के त छोड़ी, अपना आसे-पास के खबर नइखे रहत। साइत अइसने जरूर कवनो अनहोनी रहे जवना के असर घर में बुझाात रहें। अपना घरवाली से अबही बतिआवे शुरूए कईले कि पड़ोस के काकी आ जमली। पंहुचते पुछली-\n"ए दुल्हिन! आज त तोहरा सास के पुण्य तिथि नू हवे। हर साल एह दिने कीर्तन होत रहें। पंडिजी लोगिन के जिमावल जात रहे, एह बरिस काहे उदासी बा।"\nएतना कहल रहे कि सभे अवाक रह गईल। एक दोसरा के निहारत सबका मुॅंह पर उदासी अउर अफसोस के भाव पसर गईल। कहल बा कि काम के बोझ एक त आदमी के बान्ह लेवेला कि उ अपना जिम्मेदारियों भुला जाला। उ त अफसोस कराइए देला। आज उहे भइल रहे।\nप्रोफेसर सुधाकर जी दुखाइले मन से रामलाल जी के कोठरी के ओरिया जब धीरे-धीरे केवाड़ी हटवली त देखली कि बिछावना पर ओंठगल रामलाल जी आंख में चश्मा लगवले छत ओरिया निहारत रहले उ चश्मा उनकर स्वर्गवासी पत्नी के रहे जवना के पहिर के ना जानी कवना दुनिया में हेरा गइल रहलें। आंखी के कोरन से लोर झरत जात रहे। सुधा के बुझा गइल कि लगाव का कहाला।\nस्थान: बेतिया, बिहार\nसंपर्क: काव्यांगन, पुरानी गुदरी महावीर चौक, बेतिया, बिहार


पाकिस्तान मजे के मुलुक हऽ, पाकिस्तानी प्रधानमंत्री कहेलन कि लश्कर ए तैयबा वालन के पकड़म. लश्कर वाला हँसेलन सन, अबे हमनी का त तोरे के कब से पकड़ के रखले बानी.\nअब एक दोसरा के कईसे पकड़ल जाला देखे के होखे त एने लश्कर तस्कर टाईप संगठन आ ओने पाकिस्तानी सरकार के रिश्ता देखे के चाहीं.\nपहिेले इहे पाकिस्तानी सरकार आईएसआई, लश्कर तस्कर वगैरह के बढ़ावा देबे ले आ अब कहत बिया कि पकड़ेम जा. मामिला कुछ कुछ ठुमरी टाईप लउकत बा, बरजोरी ना करऽ सैंया जईसन कुछ. पाकिस्तान सरकार झूठमूठ बरजोरी करी, फेर छोड़ दीहि. छोड़त रहेले.\nदेश ना भईल, ठुमरी हो गईल.\nना, ठुमरियो ना, ठुमरियो के कुछ लोग सीरियसली लेबेला.\nपाकिस्तान सरकार लश्कर ए तैयबा से डील करत होखी त कुछ एह तरे के सीन बनत होखी जी, राउर इजाजत होखे त हम रउरा के गिरफ्तार कर लीं. मतलब प्लीज गिरफ्तार हो जाईं ना. पाकिस्तानी प्रधानमंत्री कहत होखिहन.\nमजाक करत बारीस का ? जरदारी समुझ लिहले बाड़े का कि जब मन करे मजाक कर लऽ. देखऽ, ऊ प्रेसिडेण्ट हउवन, बाकिर ना मानऽ त खराब ना मानेलन. बाकिर हमनी का लश्कर हईं जा, हमनी के त लश्कर मानहीं के पड़ी. लश्कर ए तैयबा के लीडर कहत होखी.\nदेखीं. प्लीज गिरफ्तार हो जाईं, अमेरिका से बड़अ प्रेशर बा. मतलब रउरा एकरा के सीरियसली मत लीं. पाक पीएम कहत होखिहन. ऊ हमनी का का, तोहनी के त पूरा दुनिये सीरियसली ना लेव. लश्कर के लीडर कहत होखी.\nसे त ठीक बा, बाकिर रउरा प्लीज हमनी के परेशानी समुझीं. बस ई समुझ लीं कि जलसा का पहिले बैड करेक्टर वालन के भीतर कर के देखावे होखे ला, पाक पीएम कहत होखिहन.\nबैड करेक्टर भीतर करे के शर्त बा त सबले पहिले जरदारी के भीतर करऽ. लश्कर लीडड़ कहत होखी.\nदेखीं, ऊ प्रेसिडेण्ट हउवन. पाक पीएम कहत होखिहन.\nमतलब कि बैड करेक्टर के अतना बैड हो जाये के चाहीं कि ऊ प्रेसिडेण्ट बन जाव, ना त पकड़ाये के खतरा बनल रही. लश्कर लीडर पुछत होखी.\nप्लीज, रउरा त हमनी के जिगरी हईं. भीतर हो जाईं ना. कहल मान जाईं ना प्लीज. हमनी का राउर कतना बात मनले बानी सन. पाक पीएम कहत होखीहन.\nलश्कर वाला हँसत होखिहन सन.\nमुलुक में लबारी होला बाकिर पूरा मुलुके लबार हो जाव अईसनका पाकिस्ताने में लऊकऽता. बाकिर अबकी त लबारी इंटरनेशनल हो गईल बा.\nबाकिर ओकरे ले बड़ कामेडी ई हो रहल बा कि कोंडालिजा राइज प्रणव मुखर्जी के कह दिहली कि कार्रवाई कड़ा हो रहल बा आ ओने प्रणव मुखर्जी संसद के बतला रहल बाड़न कि कार्रवाई कड़ा हो रहल बा. सब एक दोसरा के कड़ा आ कड़ा होखला के बात बतला रहल बा. खैर अतना बड़ लबारी झेले खातिर ई मुल्क तईयार नईखे. ई इण्डिया हऽ, कवनो पाकिस्तान थोड़हीं हऽ.


टटका खबर, बियफे,4जनवरी 2018 – टटका खबर\nयूपी के मुख्यमंत्री योगी आदित्यनाथ बियफे का दिने आजमगढ़ जिले के सठियांव ब्लॉक का किसान सहकारी मिल के मैदान में आसवनी आ एथेनॉल प्लांट समेत पांच सौ बावन करोड़ रुपिया के अनेके परियोजनन के शिलान्यास भा लोकार्पण करत कहनी कि उहाँ के सरकार राज्य के बाईस करोड़ लोगन के सुरक्षा के जिम्मेदारी आ नवहियन अउर किसानन के खुशहाली ला किरिया खइले बिया. बतवनी कि एक सौ सोलह गो चीनी मिलन में पेराई शुरु हो गइल बा आ तीन गो अउरियो मिल जल्दिए पेराई शुरु क दीहें.\nशामली जिला के कैराना इलाका के जंधेड़ी गांव में मंगल रात बदमाशन से भइल मुठभेड़ का दौरान घवाहिल सिपाही अंकित तोमर के निधन नोएडा का अस्पताल में हो गइल. एह शहीद सिपाही के परिजन ला कुल मिला के पचास लाख रूपिया के मदद देबे के एलान मुख्यमंत्री योगी आदित्यनाथ कइले बानी. एहमें से चालीस लाख रुपिया सिपाही के मेहरारू के आ दस लाख रुपिया उनुका बाप महतारी के दीहल जाई.\nसुप्रीम कोर्ट काल्हु क्रिकेट कंट्रोल बोर्ड के आदेश दे दिहलसि कि ऊ बिहार क्रिकेट संघ के रणजी ट्रॉफी आ राष्ट्रीय स्तर के सगरी मैचन में खेले देव. झारखंड आ बिहार के बोर्डन के झगड़ा बादो में फरिआवत जा सकेला. जाने जोग बा कि बिहार के बंटवारा का बाद बीसीसीआई बिहार क्रिकेट संघ के पूर्ण सदस्य के दर्जा दीहल रोक दिहले रहुवे जवना चलते पिछला सतरह बरीस से बिहार के टीम क्रिकेट प्रतियोगितन में शामिल ना हो पावत रहुवे आ बिहार के खिलाड़ी दोसरा राज्यन का टीमन का तरफ से खेलत रहलें.\nजम्मू में आतंकवादियन के घुसपैठ रोके ला 192 किलोमीटर लमहर सीवान प बीएसएफ आपरेशन अलर्ट चलावत बिया. एह दौरान बियफे का दिने एगो घुसपैठिया के मार गिरावल गइल आ बुध का दिने दू गो पाकिस्लानी चौकियन के बरबाद क दिहल गइल. एह हमला में नाहियो त दस गो पाकिस्तानियन के मराए के खबर बा. पाकिस्तानी गोलीबारी में शहीद बीएसएफ के जवान के बदला लेबे ला ई हमला कइल गइल रहे.\nअरबों रुपिया के चारा घोटाला में अपराधी मान लिहल लालू के सजा सुनावे के सुतार बियफहुँ का दिने ना बन पावल. उनुका वकील के कहना बा कि अदालत से 70 बरीस के बूढ़ आ बीमार लालू ला मुलायमियत बरते के गोहार लगावल जाई. ओने जज के कहना बा कि लालू के समर्थक लोग उनुका के फोन करत बा. फोन प का कहत बा एकर जानकारी त ना दिहलें बाकिल लालू के भरोसा दिहलें कि घबरासु जिन, उनुका के कानूने मुताबिक सजा सुनावल जाई. लालू अपना के हाई कोर्ट आ सुप्रीम कोर्ट के वकील बतावत जेल में अउरी सुविधा मँगलन त जज के कहना रहल के एकरा फायदा का साथे अउरियो बहुत कुछ जोड़ा जाई.\nइस्लामिक शिक्षण संस्था दारूल उलूम देवबंद फतवा जारी क के बैंककर्मियन के हराम काम करेवाला बतवले बावे आ कहले बावे कि ओहनी किहाँ शादी बियाह ना करे के चाहीं. दारूल उलूम के कहना बा कि बैंक सूद प चलेला जवना के इस्लाम में हराम मानल गइल बा.\nअफगानिस्तान का राजधानी काबुल बियफे का दिने भइल फिदायिन हमला में नाहियो त बीसन लोग के जान चल गइल.\nदेश के टुकड़ा करे का मकसद से हिन्दुवन में फूट डाल के हिंसा के आग लगावे वाला टुकड़खोरन का खिलाफ महाराष्ट्र पुलिस भीमा कोरेगांव हिंसा मामिले में जिग्नेश मेवानी आ उमर खालिद का खिलाफ मामिला दर्ज क के ओहनी का खिलाफ सर्च वारंट जारी कइले बिया. दुनु कतहीं तुकाइल बाड़ें सँ. जान जाईं कि कांग्रेस अध्यक्ष राहुल गाँधी एहनिए का भरोसे आपन राजनीतिक वापसी के सपना देखत बाड़ें. सत्ता में आवे खातिर हर कुकर्म करे ला तणयार लउकत बाड़ें कांग्रेसी आ ओहनी के पोसुआ कुछ मीडिया.\nअपना मुल्ला भोट बैंक बचावे ला विरोधी दल राज्यसभा में तीन तिलाक का खिलाफ बने जात विधेयक प चरचा होखल नइखन देत. एह लोग के कोशिश बा कि एह विधेयक के हर हाल में लटका दीहल जाव. बियफहुँ का दिने राज्‍यसभा के कार्यवाही ना चले दीहल गइल.\nपिछला तीन दिन से जारी गिरावट से उबरत देश के शेयर बाजारन में बियफे का दिने तेजी दर्ज भइल आ सेंसेंक्स आ निफ्टी बढ़ के बंद भइली सँ.\nबक्सर जिला के कोरान सराय इलाका में मोटरसाईकिल पर सवार तीन गो बदमाश एगो औरत के गोली मार के ओकरा से पचास हजार रुपिया लूट के फरार हो गइलें.\nमिर्जापुर के मड़िहान इलाका में भइल सड़क हादसा में पटेहरा गाँव के एगो सड़क पार करत एगो नौ बरीस के लड़िका के मौत हो गइल.\nजौनपुर के मुंगराबादशाहपुर मंडी समिति में भ्रष्टाचार निवारण संगठन के वाराणसी टीम बियफे सँझिया शाम धान क्रय केंद्र के प्रभारी के अढ़ाई हजार रुपिया घूस लेत पकड़ लिहलसि.\nगोपालगंज जिला के भोरे इलाका में मिसरौली हाई स्कूल का नियरा यूपी के देवरिया के एगो गल्ला व्यापारी से डेढ़ लाख रुपिया लूट लिहलें.\nबिहार के पुरनिया पत्रकार कैमूर जिला के भभुआ के हरिशंकर तिवारी के निधन बियफे का दिने हो गइल. 86 बरीस के तिवारी जी ढेरे दिन से बीमार चलत रहलन.\nजौनपुर पुलिस ने ट्रक लूट काण्ड के खुलासा करत मुठभेड़ क के एगौ औरत समेत पाँच गो लूटेरन के गिरफ्तार क लिहलसि.\nनिजी विमानन सेवा कंपनी इंडिगो अब बिहार के राजधानी पटना से उत्तर प्रदेश के वाराणसी ला उड़ान भरल शुरु करे वाली बिया.\nबलिया के बांसडीह इलाका में एगो बेकाबू स्कार्पियो बांसडीह-सहतवार रोड पर छाता गांव का सोझा सड़क पार करत सात बरीस के एगो लड़िका के कचार के मुआ दिहलसि. एह हादसा का बाद ड्राइवर भाग निकलल बाकिर लोग स्कार्पियो के आग लगा दिहलें.\nदेवरिया के भाटपाररानी इलाका में यूपी के उप मुख्यमंत्री केशव प्रसाद मौर्या के कार्यक्रम में सुरक्षा ड्यूटी पर आइल पीएसी के एगो जवान के मौत दिमाग के न फटला का चलते हो गइल.\nएगो दोसरा हादसा में बांसडीह कोतवाली इलाका में सबेरे टहले निकलल विद्याभवन नारायनपुर के एगो आदमी के एगो गाड़ी कचारत भाग गइल.\nजौनपुर के मुंगराबादशाहपुर इलाका में सोहासा गाँव के एगो छात्र के हत्या क के ओकर लाश रेल लाइन प फेंकल मिलल बा.\nTags: आजमगढ, इंडिगो, कैमूर, गोपालगंज, जौनपुर, दारुल उलूम देवबंद, देवरिया, फतवा, बक्सर, बलिया, मिर्जापुर, योगी आदित्यनाथ, लालू प्रसाद, शोमली, हवाई सेवा


टटका खबर (मंगल, 29 सितंबर 2015) – टटका खबर\nटटका खबर (मंगल, 29 सितंबर 2015)\nसिलिकन वैली के सफल यात्रा का बाद न्‍यूयॉर्क पहुंच के प्रधानमंत्री नरेंद्र मोदी अमेरिका के राष्‍ट्रपति बराक ओबामा से मुलाकात कइलन. एह लोग के ई साल भितरे तिसरका भेंट रहल. एक घंटा के एह मुलाकात में दुनू देश आतंकवाद आ उग्रवाद के मुकाबला करे में आपसी सहयोग अउर बढ़ावे पर सहमत भइले. पीएम मोदी कहलन कि दुनु देश अफगानिस्‍तान के शांत आ स्थिर भविष्‍य बनावे में भरपूर मदद करीहें. मोदी अमेरिका के आभार जतवलन कि ऊ सुरक्षा परिषद में भारत के स्थायी सदस्यता के समर्थन दिहलसि.\nअमेरिका यात्रा का दौरान पीएम मोदी ब्रिटेन के प्रधानमंत्री डेविड कैमरून, आ फ्रांस के राष्‍ट्रपति फ्रांस्‍वॉ ओलांद का साथहु मुलाकात कइलन. प्रधानमंत्री मोदी इराक में बंधक 39 भारतीयन आ लीबिया में बंधक कुछ भारतीयन के पता लगावे खातिर फलस्तीन के राष्ट्रपति महमूद अब्बास से मदद मँगलन. फलस्तीन भरोसा दिहलसि कि अगर कवनो जानकारी मिलल त जरूरे खबर करी. एह मुलाकातन का बाद पीएम मोदी भारत लवटे ला रवाना हो गइल बाड़न आ आजु साँझ ले नई दिल्ली चहुँप जइहें.\nबिहार विधानसभा चुनाव के दूसरका दौर के परचा जाँचे के काम आजु होखे वाला बा जवना का बाद 1 अक्टूबर ले नाम वापिस लीहल जा सकी.\nरघुनाथपुर के भाजपा प्रत्याशी मनोज कुमार सिंह बेटिकट हो गइल विक्रम कुंवर के चुनौती देले बाड़ें कि साबित क देस कि मनोज भाजपा के टिकट दू करोड़ में खरीदले बाड़न त ऊ राजनीति छोड़ दीहें. कहलन कि विक्रम कुंवर खुदे शहाबुद्दीन के करीबी हउवन आ टिकट कटला का बादो जेल में जा के शहाबुद्दीन से भेंट कइले रहन.\nपटना हाईकोर्ट कहले बिया कि मेडिकल कालेजन में दाखिला खातिर एह साल के खाली पड़ल सीटन के जनरल कोटा से भर दीहल जाव. जान जाईं जे 30 सितंबर ले दाखिला ना भइल त ई सीट खालिए रह जइहें सँ. बतावल जात बा कि एससी/एसटी कोटा के 86 गो सीट बिहार में खाली पड़ल बा काहे कि एह ला जरूरी कम से कम 40 फीसदी नंबर वाला कवनो परीक्षार्थी बचले नइखे. परो साल कुछ सीट खाली रह गइल रही सँ.\nसंघ से ‘मिस्टर इंडिया’ होखे के तगमा मिलला का थोड़ही देर बाद मिस्टर इंडिया आपन एगो फोटो जारी क के एस्पेन में होखे के दावा कइलन बाकिर सोशल मीडिया पर ओह दुनू फोटन में लउकत विसंगति देखा के दावा कइल जात बा कि फोटो दोसरा कवनो जगह के हवे. कांग्रेस कवनो सफाई नइखे दे पावत एह बात के. वइसे पार्टी के दावा बा कि जल्दिए राहुल गाँँधी लवटीहें आ बिहार चुनाव में कई एक रैलियन में भाषण दीहें. राहुल गांधी के रैली बिहार में 7, 26 आ 30 अक्तूबर के होखे के एलान भइल बा. एह रैलियन में सोनियो गाँधी के मौजूदगी देखत नीतीश आ लालुओ मौजूद रह सकेलें.\nबिहार के चुनावी दंगल में ताल ठोके खातिर आइल शिवसेना का लगे ओकर तीर धनुष ना रह पाई काहे कि बिहार में ई चुनाव चिह्न झामुमो का लगे बा.\nसारण जिला के दरियापुर इलाका में परसा-शीतलपुर सड़क पर वाहन चेक करत में एगो बोलेरो से 59 लाख रुपिया बरामद भइल जवना के कवनो कागजात गाड़ी वाला का लगे ना रहुवे. दू गो बंदूक आ कारतूसो रहुवे ओह बोलेरो पर. गाड़ी वाला के कहना रहे कि स्टेट बैंक के एटीएम में डाले वाला रुपिया ह बाकिर कवनो कागजात ना रहुवे ओकरा लगे. पुलिस गाड़ी, रुपिया आ असलहा जब्त कर लिहले बिया.\nशिक्षक नियोजन में फर्जीवाड़ा करे के आरोप में मोतिहारी जिला के शिक्षा विभाग के कार्यक्रम पदाधिकारी रंजीत पासवान के अन्वेषण ब्यूरो क के जेल भेज दिहलसि. बतावल जात बा कि माध्यमिक शिक्षकन के बहाली से जुड़ल 1149 फोल्डर उनका लगे बा बाकिर जाँच खातिर मंगला पर महज 667 गो फोल्डर देखवलन आ बाकी फोल्डर देखावे से बहानेबाजी करत रहलन. अनेसा बा कि घोटाला क के फोल्डर गायब करा दिहले बाड़न डीपीओ.\nगाजीपुर जिला में दिलदारनगर टीसन से आगे उसिया हाल्ट का लगे राजधानी एक्सप्रेस हादसा होखत होखत बाच गइल जब समय रहते ड्राइवर ट्रेन के इमरजेन्सी ब्रेक लगा के रोक दिहलन. ट्रेक पर लाइन का नीचे बिछावल जाए वाला स्लीपर राखल रहुवे जवना के आरपीएफ के जवानन के सहायता से हटा के दस मिनट बाद ट्रेन आगे बढ़ल. मामिला के जाँच के आदेश हो गइल बा.\nबलिया में कुछ दिन पहिले भइल कैबिनेट मंत्री नारद राय आ नगरपालिका चेयरमैन रह चुकल लक्ष्मण गुप्ता के बीच नगरपालिका के टेंडर ले के भइल विवाद में समाजवादी पार्टी के जवन फजीहत झेले के पड़ल तवना के खामियाजा अब सपा अपना जिला अध्यक्ष यशपाल सिंह के हटा के कइल चाहत बिया. यशपाल सिंह का जगहा संग्राम सिंह यादव के फेरू जिला अध्यक्ष बना दीहल गइल बा. जिला महासचिव शैलेशो चौधरी इस्तीफा दे दिहले बाड़न.\nहज का दौरान मचल भगदड़ में मरे वाला हिन्दुस्तानियन के गिनिती सोमार का दिन बढ़ के 45 हो गइल. घवाहिल लोगन के मौत होखला से आ मरल लोग के पहचान साबित भइला का बाद ई गिनिती बढ़त बा.\nअसम में 200 लोग से भरल नाव बीच नदी में अचके पलट गइल जवना चलते सैकड़ो लोग के मौत होखे के अनेसा हो गइल बा. एह हादसा से मरे वाला लोगन का बारे में अबहीं ले कवनो आधिकारिक आंकड़ा नइखे मिलल.\nदेश के राष्ट्रपति रहल डा. एपीजे अब्दुल कलाम के भाई के पोता एपीजे शेख सलीम सोमार का दिने भाजपा में शामिल हो गइलन. तमिलनाडू के रामेश्वरम के रहे वाला सलीम सोशल एक्टिविस्ट हउवन. पार्टी उनकर इस्तेमाल पूरा देश में करे के सोचत बिया.\nमोदी आ शरीफ में कवनो बात त ना भइल बाकिर सोमार का दिने देर रात संयुक्त राष्ट्र शांति रक्षा शिखर सम्मेलन में सोझा पड़ गइला का बाद दुनू जने हाथ हिला के एक दोसरा के अभिवादन क दिहले.\nदिल्ली के कानून मंत्री रहल सोमनाथ भारती आखिरकार मजबूरी में सोमार रात करीब दस बजे द्वारका पुलिस थाना में सरेंडर क दिहलन. पुलिस के डर से भागत फिरल सोमनाथ के कहना रहे कि ऊ भागत ना रहलन आ अपना बचाव खातिर कानूनी राह पर चलत रहलन.\nउत्तर प्रदेश में क्षेत्र आ जिला पंचायत चुनाव के पहिला चरण के अधिसूचना सोमार का दिने जारी होखला का बाद से चुनावी प्रक्रिया शुरु हो गइल बा.\nतालिबान एगो जबर्दस्त हमला का बाद उत्‍तरी अफगानिस्‍तान के कुंदूज शहर पर कब्‍जा कर लिहले बावे. कुंदूज पर तालिबान के कब्‍जा होखल ओहिजा के सरकारी सेना खातिर बहुते बड़हन धक्‍का बा.\nTags: News in Bhojpuri, खबर भोजपुरी में, टटका खबर, नरेन्द्र मोदी, बिहार विधान सभा चुनाव, मक्का, संयुक्त राष्ट्र, सिलिकन वैली


Bhojpuri Special: किसान आंदोलन के बीच चंद्रशेखर के याद, लोग मिले से हिचकत रहे... Chandrashekhar remembers under the pretext of farmer movement know why people were hesitant to meet – News18 Hindi\nBhojpuri Special: किसान आंदोलन के बीच चंद्रशेखर के याद, लोग मिले से हिचकत रहे...\nकिसान आंदोलन (Farmer Protest) के विरोध कइनीं त रऊंआ के भाजपा आ मोदी भक्त साबित कइके सोशल मीडिया (Social Media) पर जमि के गारी सुने के तेयार रहे के परी. आ समर्थन कइ दिहनीं त समझि लीं कि राउर का हालि होई. राजनीतियो एही तरी सोचल शुरू कइ देले बिया.\nLast Updated : January 31, 2021, 13:54 IST\nसोशल मीडिया के जमाना में किसान आंदोलन पर जइसे देस बंटि गइल बा, ओह में आपाना मन के बात कहल कठिन हो गइल बा. अगर रऊंआ एह आंदोलन के विरोध कइनीं त रऊंआ के भाजपा आ मोदी भक्त साबित कइके सोशल मीडिया पर जमि के गारी सुने के तेयार रहे के परी. आ समर्थन कइ दिहनीं त समझि लीं कि राउर का हालि होई. राजनीतियो एही तरी सोचल शुरू कइ देले बिया. अइसन मोका पर साफ आ स्पष्ट बात करे वाला चंद्रशेखर के यादि खूबे आवेला. अगर ऊ आजु रहिते त एह मोका पर साफ बोलिते, आपाना मन के बोलिते, चाहे केहू के नीमन लागो चाहे केहू के बाउर.\nयादि बा, 1984 के लोकसभा एलेक्शन, इंदिरा गांधी के हत्या के बाद उपजल सहानुभूति लहर के बीच ऊ चुनाव होत रहे. सिख लोगन के सबसे अमनिया तीरथ स्वर्ण मंदिर में भिंडरावाला के समर्थक आ आतंकवादियन के कब्जा हटावे खातिर जून 1984 में इंदिरा सरकार उहां सेना भेजले रहलि. ओह के पूरा देस समर्थन करत रहे, बाकिर चंद्रशेखर ओकरा विरोध में रहले. ऊ एगो बयान देले रहले कि जवना सिख धर्म खातिर गुरू गोविंद सिंह के दूगो बेटन के जिंदा देवालि में चुनवा दिहल गइल रहे, जवना खातिर गुरू अर्जुन देव के आपन सीस चढ़ावे के पड़ल, ओह सिख पंथ के स्वर्ण मंदिर में सेना ना भेजे के चाहीं.\nदिसंबर में चुनाव में पर्चा दाखिला खातिर जब दिसंबर 1984 में चंद्रशेखर बलिया पहुंचले त उनुकर ई बयान जइसे उनुकर पीछा करत रहे. इंदिरा के मडर भइला से ऊ बयान चंद्रशेखर के अउरी विरोध के कारण बनि गइल रहे. बाकि पर्चा दाखिला के बाद बलिया के रामलीला मैदान में जब दुपहरिया बाद आपाना साभा में चंद्रशेखर पहुंचले आ एह बयान पर सफाई देबे लगले त उनुका खिलाफ पूरा मैदान से आवाज उठे लागल रहे. एकरा बावजूदो चंद्रशेखर आपाना बयान पर टिकले रहले. एकर उनुका कीमतो चुकावे के परल रहे, 54940 वोट से ऊ कांग्रेस के जगन्नाथ चौधुरी के सामने हारि गइल रहले.\nचारा घोटाला में जब लालू जादव जेल में गइले, त पटना के बेऊर जेल में उनुका से भेंट करे से बड़का से बड़का लोग हिचकत रहे, बाकिर चंद्रशेखर के शख्सियत अलगे रहे. ऊ लालू से मिले चलि गइले. एकर लोग आलोचना कइल त उनुका के स्पष्ट जवाबे दे दिहले. ऊ आपन आत्मकथो लिखले बाड़े, ‘जीवन जैसा जिया’. राजकमल प्रकाशन, दिल्ली से हिंदी में प्रकाशित एह आत्मकथा में भी उनुकर बेबाकीपन हर जगह लउकता.\nसंयुक्त बिहार आ अब झारखंड के कोयलांचल के राजधानी के रूप में मसहूर धनबाद में एगो जमाना में बलिया के इबरहिमाबाद के रहनिहार सूरजदेव सिंह के तूती बोलत रहे. बलिया से लेकर धनबाद तक सूरजदेव सिंह के लोग माफिया आ बाहुबली मानत रहे. ऊ रहबो कइले. बाकिर चंद्रशेखर के उनुका कपार पर हरमेसा आसीर्वाद रहे. उनुका से आपन संबंध के चंद्रशेखर कबो नकरले ना. आपाना आत्मकथा में सूरजदेव के कई बार जिकिर कइले बाड़े. चाहे सारनाथ के जनता पार्टी के अधिवेशन के व्यवस्था होखे भा बिहार के एगो प्रभावशाली नेता के एक लाख रूपया के देनदारी होखे, हर बेरि चंद्रशेखर के सूरजदेव यादि आइल बाड़े आ उनुकर जिकिर कइले बाड़े.\nचंद्रशेखर के पचहत्तवरीं सालगिरह पर दिल्ली के विज्ञान भवन में 2002 में बड़का कार्यक्रम भइल रहे. मंच पर ओह घरी के प्रधानमंत्री अटल बिहारी वाजपेयी आ पूर्व प्रधानमंत्री नरसिंह राव भी रहले. चंद्रशेखर जी अटल जी के गुरू कहत रहले. ओह घरी विनिवेश आ श्रम सुधार खूबे चरचा में रहे. चंद्रशेखर जी एकर विरोधी रहले. उदारीकरण के भी विरोधी रहले. अपने कार्यक्रम में भरल मंच से वाजपेयी जी के सरकार के नीति के जमि के आलोचना कइले. मजा के बात ई कि वाजपेयी जी हंसि-हंसि के उनुकर बात सुनले. एक-दूर बेरि त ऊ हंसत-हंसत आपाना कुर्सी पर निढाल हो गइले. आपाना भाषण में नरसिंहो राव कहले कि ई तेवरे ह कि हमनी के कांग्रेस में चंद्रशेखर जी के नेता मानत रहनि हा जा.\nहमनी के जानेनी जा कि 25 जुलाई 1991 के लोकसभा में तब के वित्त मंत्री मनमोहन सिंह के भाषण के संगे देस में उदारीकरण के शुरूआत भइल. ई सहियो बा, बाकिर चंद्रशेखर के रऊंआ आत्मकथा पढ़बि त पता चलि कि उदारीकरण के त परवान चढ़ावे के तेयारी एक साल पहिले तब के उद्योग मंत्री अजित सिंह कइले रहले. तब ऊ विश्वनाथ प्रताप सिंह के सरकार में मंत्री रहले. अजिते सिंह के मंत्रालय उदारीकरण खातिर पहिला विस्तृत नोट तेयार कइले रहे. जब नरसिंह राव मनमोहन सिंह के देश के खजाना आ आर्थिक सेहत के देखभाल के जिम्मा दिहले त मनमोहन सिंह ऊहे फाइल के नोट के आधार बनवले. राकेश टिकैत के जइसे अजित सिंह आ उनुकर पार्टी राष्ट्रीय लोकदल समर्थन देता, ओह हालत में आजु चंद्रशेखर रहिते त हो सकत रहल हा कि उ उदारीकरण खातिर अजित सिंह के ओह फाइल के यादि दियइते, इहो बतइते कि विश्व व्यापार संगठन में शामिल भइला के बाद खेती-किसानी के एकदमे भारतीय मोड में ना राखल जा सकेला.\nभोजपुरी माटी के खासियत ह साफगोई. चंद्रशेखर ओकर प्रतीक रहले. भोजपुरी माटी में एक से एक साफ मनई पैदा कइले बिया. जरूरत बा कि हमनीं के ओह लोगन के यादि करीं जा आ भोजपुरी माटी के शान बढ़ावे में ओह लोगनि के जवन योगदान बा, ओकरा के नवका पीढ़ी के बताईं जा. (लेखक उमेश चतुर्वेदी वरिष्ठ पत्रकार हैं.)\nBhojpuri News Farmer Protest Kisan Andolan


खबर भोजपुरी में (शुक, 19 दिसंबर 2014) – टटका खबर\nखबर भोजपुरी में (शुक, 19 दिसंबर 2014)\n(बियफे, 18 दिसंबर के खबर)\nभारतीय अंतरिक्ष अनुसंधान संगठन बियफे का दिने आपन अब तक के सबले भारी रॉकेट जी एस एल वी मार्क-3 आ क्रू मॉड्यूल के सफल प्रायोगिक प्रक्षेपण कइलस. एह मिशन के सफलता का बाद दू साल का भीतर भारतो अपना अंतरिक्ष यात्री के अंतरिक्ष में भेज पाई. इसरो के एह सफलता पर राष्‍ट्रपति प्रणव मुखर्जी आ प्रधानमंत्री नरेन्‍द्र मोदी वैज्ञानिकन के बधाई दिहलन.\nउत्तर बिहार के कुछ इलाका में बियफे के रात नौ बजे का लगभग भूकंप के झटका आइल जवना के रिक्टर स्केल पर 5.2 मापल गइल. भूकंप के केन्द्र नेपाल में रहुवे आ एकर असर बिहार के राजधानी पटना समेत दरभंगा, मधुबनी, सुपौल, सहरसा, मुंगेर में महसूस कइल गइल.\nभोजपुरी क षेक्सपियर कहाए वाला भिखारी ठाकुर के जयंती पर बियफे का दिने अनेके जगहा समारोह क के लोग उनका के श्रद्धांजलि दिहल. छपरा में भइल समारोह में जिलाधिकारी कुंदन कुमार समेत अनेके लोग भिखारी ठाकुर के प्रतिमा पर माला चढ़ा के उनुका के सरधा से याद कइल.\nरेल मंत्री रहल ललित नारायण मिश्रा के हत्या के दोषी चार जने के दिल्ली के कड़कड़डूमा अदालत बियफे का दिने उमिर कैद के सजा सुना दिहलसि. एहनी पर दस-दस हजार रुपिया के जुर्मनो ठोकल गइल बा. जान जाईं कि साल 1975 में भइल एह हत्याकांड के फैसला 39 साल बाद आइल बा.\nकांग्रेस अध्यक्षा सोनिया गांधी के तबीयत बियफे का दिने अचानक बिगड़ गइल जब दमा आ जुकाम का चलते उनुका साँस लेबे में तकलीफ होखे लागल. उनुका के तुरते दिल्ली के गंगाराम अस्पताल में भरती करावल गइल जहाँ चार घंटा इलाज का बाद छोड़ दिहल गइल.\nहिन्दुस्तान का मुंबई में भइल आतंकी हमला के एगो मुख्य आरोपी आ अभियुक्त लश्‍कर-ए- तैयबा के कमांडर जकीउर रहमान लखवी के पाकिस्तान के एगो अदालत जमानत पर रिहा क दिहलस. कहल गइल कि ओकरा खिलाफ कवनो निकहा सुबूत नइखे. भारत एह फैसला पर नाराजगी जतवले बा.\nपाकिस्तान आतंकवादी मामिलन के दोषी साबित हो चुकल 55 गो आतंकियन के फाँसी देबे के तइयारी शुरु क दिहले बा. एह लोग के फाँसी पर लगावल रोक पेशावर के सैनिक स्कूल में तालिबानी हमला का बाद हटा लिहल गइल बा.\nलगातार चउथा दिने बियफे के राज्‍यसभा में धर्मान्‍तरण का मुद्दा पर विपक्ष कवनो काम ना होखे दिहलस. सबले खास बात बा कि विपक्ष एह मुद्दा पर चरचा करावे पर तइयार नइखे होखत जबकि सरकार हमेशा से तइयार बिया चरचा करावे खातिर. इहे बतावत बा कि विपक्ष राज्यसभा में आपन बहुमत के बल पर विकास के काम नइखे होखे दिहल चाहत.\nलोकसभा से मोटर वाहन संशोधन विधेयक 2014 ध्‍वनिमत से पारित हो गइल. एह विधेयक के उददेश्‍य राष्‍ट्रीय राजधानी आ देश के दोसरो जगहन पर चले वाला ई-रिक्‍शा के नियमन कइल जा सके आ बैट्री से चले वाला गाड़ियन खातिर ड्राइविंग लाईसेंस दिहल जा सके.\nजम्‍मू-कश्‍मीर आ झारखंड विधानसभा चुनाव के पांचवा आ आखिरी दौर ला चुनाव प्रचार बियफे के साँझ खतम हो गइल. एह दौर के मतदान 20 दिसंबर के करावल जाई. दुनू जगहा के मतगणना 23 दिसंबर के होखी आ ओही दिने परिणामो मिल जाई.\nपिछले पांच सत्र से होखत गिरावट से पलटी मारत बियफे का दिने मुंबई शेयर बाजार में बढ़त दर्ज भइल. सेंसेक्‍स 416 अंक बढल त निफ्टी 130 अंक. डॉलर के तुलना में रूपिया 50 पइसा मजबूत हो गइल.\nब्रिस्‍बेन में चलत भारत आस्ट्रेलिया का बीच दुसरका क्रिकेट टेस्‍ट मैच के दुसरका दिने खेल खतम होखे का बेरा ऑस्‍ट्रेलिया अपना पहिला पारी में चार विकेट का नुकसान पर 221 रन बना लिहलस.\nसारण जिला में श्रम संसाधन विभाग का ओर से लगावल रोजगार-सह-मार्गदर्शन मेला में 1395 नवहियन के कुछ निजी कंपनियन में रोजगार दिआवल गइल.


Bhojpuria.com | पंकज जइसन लोग के बचाये खातिर आगे आइल टी-सीरिज\nHome Music Bhojpuri Music पंकज जइसन लोग के बचाये खातिर आगे आइल टी-सीरिज\nपंकज जइसन लोग के बचाये खातिर आगे आइल टी-सीरिज\t20 August 2009\tSudhir Kumar\tनोएडा। अभी2-3 दिन पहिले जब भोजपुरिया डॉट कॉम पर भोजपुरी गायक पंकज प्रवीण से भइल धोखा के खबर छपल, त पूरा भोजपुरिया समाज में हँगामा मच गइल। शिक्षक, भाषाविद आ फिल्मी दुनिया के लोगन से लेके आम आदमी तक, जे केहू भी एह घटना के बारे में सुनल, प्रवीण के हौसला बढवलस, आ गुनाहगार लोग के सजा दियावे के बात होखे लागल।\nएह मुहिम में भोजपुरिया डॉट कॉम के आज देश के सबसे बडहन म्यूजिक कंपनी टी-सीरिज के साथ भी मिल गइल। टी-सीरिज के वरिष्ठ अधिकारी आ प्रसिद्ध गीतकार अशोक शिवपुरी जी से जब हमनी का एह बारे में बात कइनी जा, त ऊ एह मामला के हर पहलू से हमनी के अवगत करवले आ एह मामला में हर संभव सहायता करे के वादा कइले। हमनी का ओह बातचीत के मुख्य अंश एहिजा दे रहल बानी जा:पंकज प्रवीण का संगे जवन घटना भइल, ओकरा बारे में राउर का विचार बा? देखीं, ई बहुत दुर्भाग्यपुर्ण घटना हवे, आ एह तरह के लोगन के रोके के पडी, जेकि लोगन के भावना से खेल रहल बाटे। अइसन फर्जी कंपनियन के काम करे के तरीका के बारे में कुछ बताईं? एह कंपनियन के काम करे के तरीका बहुत सीधा बाटे। अगर रउरा गीतकार हईं, चाहे गायक बनल चाहत हईं, त रउरा के मिसगाइड क के, प्रलोभन देके रउरे पइसा से राउर एलबम बनवइहें सन। कलाकार के 60-70 हजार ले लीहल जाला, ओहमें 30-40 हजार खर्चा होला, आ बाकी ओह सब के फायदा हवे. अब राउर कैसेट बिकल त बिकल, ना त कई बेर त कलाकार के ही बेचे के जिम्मा भी दे दिहल जाला।त एह में कलाकार के का नुकसान बा? सबसे बड नुकसान त ई बा कि ओकर एलबम ठीक से रिलीज ना हो पावेला। एतना पइसा लगवला के बादो ऊ मार्केट में ना पहुँच पावेला, काहें कि अइसन कंपनियन के कवनो नेटवर्क त बाटे ना, बस खाली एगो लोगो बना के कैसेट में लगा दिहल जाला। ओकनी का त इहो ना सोचेली सन कि गरीब आदमी केतना मुश्किल से पइसा ले आ रहल बा। त एकरा मतलब, ओह कलाकारन के भावना से खिलवाड हो रहल बा? जी बिलकुल... कलाकार के गाये के शौक होला, त ऊ अपना बाबुजी से इ कह के पइसा माँगेला कि खाली एगो एलबम निकल जाई त हम स्टार बन जायेब। हमनी का एहिजा बइठ के देख रहल बानी जा कि केतना लोग खेत बेच के, बैल बेच के, भैंस बेच के पइसा ला के अइसन कंपनियन के दे रहल बा, जेकर कवनो अस्तित्व ही नइखे।लेकिन, आखिर ओह कलाकार का लगे आउर रास्ता भी का बा? देखीं, अगर रउरा में टैलेंट बा त दुनिया के कवनो ताकत रउरा के आगे बढे से ना रोक सकेले। शायद कुछ इंतजार भले ही करे के पडे, लेकिन एक बात रउरा जान जाईं, अइसन शिकारी लोग का चक्कर में पडला से कुछ ना हासिल होई। अशोक जी, एह तरह के शिकारी लोग से कलाकारन के बचाये के का उपाय बा? बहुत सारा लोग बा एह इंडस्ट्री में, जेकि जाल आ दाना डाल के बइठल बा, कि कवनो कलाकार आवो त ओकरा के फंसावल जाव। ओकरा से ओह लोगन के बचाये खातिर हमनी के पहल करे के पडी, जगह- जगह एह बारे में सेमिनार कराये के पडी, ताकि लोग एह मामला के सच्चाई जान सको। हमनी के कंपनी एह बारे में सब केहू के समझावे खातिर, आ सच्चाई बतावे खातिर तैयार बाटे।नया कलाकारन के प्रोत्साहित करे खातिर टी-सीरिज का सोच रहल बिया? हमनी के सोच बहुत साफ बा, अगर कवनो कलाकार में टैलेंट बा, त हमनी की बिना पइसा लिहले ओकर एलबम बनावे खातिर तैयार बानी जा। एह तरह के घटना के रोके खातिर हमनी का सोच तानी जा कि 12-13 गो नया कलाकरन के लेके एगो mp3 एलबम बनावल जाव, जवना में सबके 2-3 गो गाना रहे। ओह में जेकर गाना बढिया चल जाई, ऊ अपने आप आगे बढ जाई।एगो आखिरी सवाल, कुछ वेबसाइटन पर गाना डालल जा रहल बा, का इ उचित बाटे?ना, बिना लिखित इजाजत के कवनो वेबसाइट पर गाना अपलोड कइल साइबर-क्राइम हवे, आ बहुत लोग जान-बुझकर ई अपराध क रहल बाटे। हमनी के कंपनी अइसन लोगन के खिलाफ लगातार कानुनी कार्यवाही क रहल बाटे।Related news items:\nएड़ी उठा के आसमान छुये के कोशिश करत मनोज भावुक\nसच बोलल गुनाह हो गइल...\n'सच' खातिर धमकी झेल रहल बा भोजपुरिया डॉट कॉम\nमेरे कैरियर से खिलवाड़ किया है मनोज भावुक एंड कंपनी ने - पंकज प्रवीण\nComments (1)\t///////////////\t1\nMonday, 12 October 2009 21:08\tMamta Pandey\tashok ji ohu le barka t series ke dalal hauwan ,e ta direct naya gayak ke ghar pariwar le bech dihan,\ni pura industries ego daku se kam naikhe manoj matlabi,ashok shiv puri,akhilesh pandey chahe gobind vidyarthi eha sabhan dalali ke kam karatani


दरौली पीपा पुल चालू हो गइल – टटका खबर\nबिहार आ यूपी के जोड़े वाला खरीद दरौली पीपा पुल बन के तइयार हो गइल बा आ काल्हु अतवार का दिन से एह पर दुपहिया वाहनन के आवाजाही शुरु हो गइल.\nघाघरा नदी पर बनल ई पीपा पुला बलिया के खरीद के सिवान जिला के दरौली से जोड़ेला. पुल ना रहला से या त लोग के नाव से पार करे पड़त रहुवे ना त सड़क से पाँच घंटा लागत रहुवे. अब एह दूरी के महज एक घंटा में पार क लिहल जात बा.\nTags: दरौली पीपा पुल, बलिया, सि‌वान\nMore Stories From भोजपुरी पट्टी


How effective is the matter of investment jobs MoUs and industry in Jharkhand Bhojpuri Spl: झारखंड में निवेश, नौकरी, एमओयू आ उद्योग के सांझा-पराती\nBhojpuri Spl: झारखंड में निवेश, नौकरी, एमओयू आ उद्योग के सांझा-पराती\nदिल्ली में झारखंड सरकार उद्योगपति लोग के जुटान स्टेक होल्डर्स कांफरेंस के नाम पर कइलसि हा. एमे झारखंड के मुखिया हेमंत सोरेन भी शामिल भइले. ऊ साफ-साफ कहले कि सरकार हरदम ओह लोगन के साथ रही, जे झारखंड में निवेश करी. लेकिन इ बात केतना धरातल पर उतरी?\nLast Updated: March 18, 2021, 2:05 PM IST\nझारखंड में निवेश, नौकरी, एमओयू आ उद्योग के गीत सूबा के सगरी सरकार अबले सांझा-पराती अइसन गावत आइल बाड़ी सन. बाबूलाल मरांडी से ले के अर्जुन मुंडा, कोड़ा आ अब हेमंत सोरन के सरकार तक एह गीत के समय-समय पर गावत-सुनावत आइल बाड़ी सन. टटका मामला हेमंत सोरेन सरकार के बा. हाले दिल्ली में झारखंड सरकार उद्योगपति लोग के जुटान स्टेक होल्डर्स कांफरेंस के नाम पर कइलसि हा. एमे झारखंड के मुखिया हेमंत सोरेन भी शामिल भइले. ऊ साफ-साफ कहले कि सरकार हरदम ओह लोगन के साथ रही, जे झारखंड में निवेश करी. कवनो भय के बात नइखे. नक्सली समस्या बा त ओकरा के ओरवावे खातिर सरकार कोशिश में लागल बिया. झारखंड में उद्योग नीति उद्योगपति के लोग से सुझाव लेके बनी. झारखंड में सगरी संसाधन मौजूद बा. कांफरेंस में फ्लिपकार्ट आ फिक्की के संगे एमओयू भी भइल.\nइहवां ले त सब ठीक बा. सचहूं झारखंड में संसाधन के कमी नइखे. खान-खदान, बंदरगाह, रोड, मजूर जइसन उद्योग खातिर जरूरी सब कुछ बा. बाकिर नक्सल समस्या अइसन बा कि जल्दी केहू उद्योगपति हिम्मत ना जुटा पावे. एकरा संगे-संगे करप्शन झारखंड के कोढ़ रहल बा. कवनो अइसन नया काम नइखे, जवना में देर-सबेर गड़बड़-घोटाला उजागर ना भइल होखे. कवनो प्रोजेक्ट के डीपीआर होखे, भा नाली-गली के मरम्मत आ निर्माण, नौकरी में बहाली के बात होखे भा किरानी से कलक्टर तक के तबादला, सब जगह करप्शन भेंटा-धरा जाई. एह करप्शन में मंत्री से मुख्यमंत्री आ अफसर से किरानी तक धराइलो-पकड़ाइल बा लोग पहिले. मामला-मुकदमा अबहीं चलते बा.\nखैर, बात होत रहल हा निवेश, नौकरी, एमओयू आ उद्योग के. साल 2017 में निवेश खातिर ओह बेरा के मुख्यमंत्री रघुवर दास एगो बड़हन आयोजन मोमेंटम झारखंड के नाम से कइले. एह आयोजन खातिर एतना तामझाम भइल, जेतना कवनो राज्य में ना भइल होई. पहिला बात कि आयोजन पर करीब 100 करोड़ रुपया खरच भइल. देश-विदेश में 8 जगहा पर रोड शो भइल. अमेरिका आ सिंगापुर में अफसर लोग के दल लेके रघुवर दास खुदे रोड शो में शामिल भइले. देश में कोलकाता, मुंबई, दिल्ली, बेंगलुरु आ हैदराबाद में भी रोड शो भइल. एह रोड शो पर2करोड़ 36 लाख रुपया खरचा आइल. चीन के छोड़ बाकी देश-विदेश के रोड शो में अफसर लोग के संगे रघुवर दास खुदे गइले. आयोजन के भव्यता एही से समझे के चाहीं कि हाथी हवा में उड़े लागल. हवा में उड़त हाथी आयोजन के लोगो रहे. एकर हासिल केहू जाने के चाहे त बतावे के जरूरत नइखे. एको पइसा के निवेश ना आइल. लाखों-करोड़ों के एमओयू कागजे पर रह गइल. जब उद्योग लगबे ना कइल त नौकरी के बतकहिये बेकार बा. जब रघुवर दास के सरकार गइल त एहू पर सवाल उठे लागल बा. करप्शन खोजाये लागल बा.\nएह आयोजन के सहभागी भी कवनो अदना संगठन ना रहे. उद्योग-व्यापार जगत के बड़हन संगठन फिक्की आ सीआईआई आयोजन के सारा इंतजाम कइले रहे. देश-दुनिया में एकरा खातिर जेतना रोड शो भइल, ओकर जिम्मा एही दूनू संगठन के रहे. ई दूनू संगठन मिल के रोड शो के आयोजन में2करोड़ 36 लाख 27 हजार रुपया खरच कइले सन. अगर बांट के देखल जाव कि कहवां के रोड शो पर केतना खरच भइल त समझे में अउरी आसानी होई. अमेरिका के रोड शो में 12 लाख 95 हजार 321 रुपया खरच भइल. चीन में9लाख 52 हजार 330 रुपया आ सिंगापुर में 39 लाख 63 हजार 685 रुपया रोड शो पर खरचा कइल गइल. अब देश के देख लीहल जाव. दिल्ली के रोड शो पर 61 लाख 74 हजार 653, मुंबई में 44 लाख9हजार 379, बेंगलुरु में 21 लाख 81 हजार 827, कोलकाता में 31 लाख 51 हजार 451 आ हैदराबाद में रोड शो पर 14 लाख 98 हजार 913 रुपया खरच कइल गइल.\nएकरा पहिले बाबूलाल मरांडी आ अर्जुन मुंडा के टाइम में भी एमओयू के भरमार लाग गइल रहे. बतावल जाला कि 150 से बेसी एमओयू ओह लोगन के शासन में भइल. एइमे पहिले से जमशेदपुर में कारखाना चलावत टाटा के संगे जिंदल आ मित्तल समूह के लोग भी रहे. उद्योग महकमा के आंकड़ा देखल जाव त तकरीबन3लाख करोड़ रुपया के निवेश के एमओयू ओह समय भइल. 42 हजार करोड़ के स्टील प्लांट खरसावां में लागे वाला रहे. लक्ष्मी नारायण मित्तल के समूह 40 हजार करोड़ आ जिंदल समूह के 35 हजार करोड़ निवेश के बात रहे. दीया लेके केहू खोज आवे तबो झारखंड में आज ओह लोगन के मिलल मुशकिल बा. केतना काम भइल आ केतना लोग के नौकरी मिलल, ई बतकही त अलहदा बा.\nअब हेमंत के हिम्मत देखल बाकी बा. हिम्मत के बात एह से कि एक ओर त ऊ कहत बाड़े कि उद्यमी लोग निर्भीक हो के निवेश करे, उद्योग नीति ओह लोगन के सलाह से बनावल जाई. दूसरा ओर ऊ इहो घोषणा करत बाड़े कि निजी क्षेत्र में 75 प्रतिशत आरक्षण लोकल लोग के दीहल जाई. एहू से बड़ बात ई बा कि हेमंत पत्थलगड़ी के केस में जेतना लोग के नाम आइल बा, ओकरा के वापस लेबे के ऐलान कइले बाड़े. पत्थलगड़ी झारखंड के बड़हन समस्या बा. जहां ई होला, उहां आदिवासी परंपरा-कानून के मुताबिक केहू दोसर बिना अनुमति के ढूक ना सकेला. जहां तक निर्भीक हो के निवेश के बात बा, जहिया ई बात ऊ कहत रहले, ओकरा दूसरे दिने गश्ती में निकलल पुलिस टीम पर नक्सली रिमोट बम से हमला क दिहले सन. तीन गो जवान शहीद हो गइले आ तीन गो घायल हो के इलाज करावत बाड़े. जहवां पुलिस पर हमला होखे, बिना लेवी दिहले केहू कवनो काम ना क पावे, ओइजा कुछू केहू कह लेव, निवेश-उद्योग के बतकही बेमानी बा. (लेखक ओमप्रकाश अश्क वरिष्ठ पत्रकार हैं, यह उनके निजी विचार हैं.)


धन्यवाद राहुल गाँधी – Anjoria\nDec 12, 2012 राहुल गाँधी\n– उत्पल बरूआ\nअपने उमिर के बाकी लोगन जस हमहू कबो राजनीति में रुचि ना रखली. हमरा एकरा से कवनो मतलब नइखे कि गुजरात में मोदी जीतिहें कि हरीहें.\nबाकि धन्यवाद बा राहुल गाँधी के जे अब हम राजनीतिक सभा के इंतजार करे लागल बानी खास कर के ओह मीटिंगन के जवना में खुद राहुल गाँधी बोले वाला होखसु.\nअब हमरा के गलत मत समुझीं. कवनो तरह से हम कांग्रेस के समर्थक ना हईं. उलुटे एगो आसामी होखे का चलते हम कांग्रेस के कबो माफ ना कर सकीं ओह सुलूक ला जवन ऊ हमरा राज्य आ हमरा समाज से कइले बिया.\nबाकिर राहुल गाँधी में हमार रूचि बहुते अलग कारण से हो गइल बा. ई आदमी गजब के मजकिया बा. हमार बात मनला के जरूरत नइखे इनकर कवनो प्रवचन सुन लीं आ ओकरा बाद ट्वीटर पर ओकरा पर होखे वाला तंज पढ़ लीं. एह ले मजेदार कुछ अउर होइए ना सके.\nकांग्रेस राहुल गाधी के आगे कइले बिया देश के सोझा आइल समस्यन से निपटे खातिर, बाकिर ई त छोटो छोट बात समुझ ना सकसु ओह पर बोले से पहिले. उदाहरण ला देखीं पिछला दिने पंजाब में दिहल इनकर भाषण कि, सत्तर फीसदी पंजाबी नवही नशेड़ी हउवें. जवना शोध का आधार पर राहुल ई बयान दे डलले ओह में कहाइल रहे कि सत्तर फीसदी पंजाबी नशेड़ी नवही बाड़े. अब एह दु बात के मतलब ना समुझ सके वाला आदमी देश के प्रधानमंत्री के सपना देखे वाला नेता कइसे हो सकेला. एकर मतलब त एगो पाँचवो क्लास के विद्यार्थी बता दी.\nअब एह हाल के भाषण पर ट्वीटर पर मिलत टिप्पणी अबहीं सबले मजेदार बाड़ी स. राहुल के बचाव में संहय झा भा जी सूर्या के कथन एकरा के अउर मजेदार बना दिहले बा. बाकिर एह पर फेर कबो.\nउत्पल बरूआ इन्फार्मेशन टेक्नालॉजी पढ़ के अब उद्यमी बन गइल बाड़न. अगर उनुका से संपर्क करे के होखे त ट्वीटर पर इनकर पता हऽ https://twitter.com/Utpal_Barua\nई लेख उत्पल बरूआ के ब्लॉग से अनुवाद कर के परोसल गइल बा.


प्रयोगकर्ता वार्ता:NITISH sir - विकिपीडिया\nWelcome! NITISH sir\nस्वागतम्! नमस्कार NITISH sir जी, भोजपुरी विकिपीडिया पर राउर बहुत स्वागत बा!\nNITISH sir जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,437 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:NITISH_sir&oldid=626115" से लिहल गइल\nएह पन्ना पर आखिरी बेर संपादन 24 सितंबर 2018 के 05:28 बजे भइल रहल।


बांग्लादेश भूमि सीमा समझौता अउरी बदलत मानचित्र (भोजपुरी)\nकेंद्र के मंत्रिमंडल बांग्लादेश के साथे थल सीमा समझौता के क्रियान्वयन करे खातिर मंजूरी दे देले बिया जवना में पश्चिम बंगाल, मेघालय, असम औरी त्रिपुरा से जुडल क्षेत्र भी शामिल बा लेकिन एह समझौता से कुछ प्रश्न भी खड़ा होत बा. सबसे पाहिले इ बतावल चाहब कि इ समझौता ह का. इ मूल रूप से संविधान के 119वा संसोधन हवे, एकरा लागु होखला के बाद बंगलादेशी परिक्षेत्र में रहे वाला भारतीय नागरिक के बांग्लादेश के नागरिकता मिल जाई अगर उ ओहिजे रहल चाहत बाड़े तs.\nठीक ओइसही भारत में रहे वाला बंगलादेशी नागरिक के भारत के नागरिकता मिल जाई अगर उ लोग भारत में रहल चाहत होइहे त. सबसे पाहिले 1974 में भईल रहे बांग्लादेश अउरी भारत के समझौता के मजबूती देवे खातिर संविधान के पहिला अनुसूची के संसोधन कईल गईल रहे.\nओकरा बाद 2011 में जब मनमोहन सिंह जी प्रधानमंत्री रहले तब संसद में पेश भईल रहे जवना में दुनु देश के प्रधानमंत्री शेख हशीना जी अउरी मनमोहन सिंह जी एह समझौता प हस्ताक्षर कईले रहले लोग. ओह घरी भाजपा विपक्ष में रहे खूब जम के घेरले रहे जवना में राष्ट्र के सत्यानाश लउकत रहे भाजपाई नेता लोग के, परिणामस्वरुप लटकल रह गईल. अब सोची सोनिया गाँधी भी उहे काम करती जवन उ लोग कईले रहे तब फिर लटकल रह लेकिन अच्छा राजनितिक समझ से पास भईल.\nकांग्रेस के असहमति खैर असम वाला लेके अभी भी बा कि ओकरा के एह में शामिल ना कईल जाव. बांग्लादेश से भारत के 36 के आकडा वाला बात भी नईखे, एकर इतिहास भी गवाह बा काहे कि इंदिरा गाँधी, शेख हशीना के पिताजी शेख मुजीबुर्रहमान खातिर मसीहा रही जे बांग्लादेश के आजादी दिलाईले रही.\nएह बात के मोदी जी खुद मनले बाड़े की असम वाला थोडा घाटा वाला सौदा जरूर बा लेकिन ओह से फायदा ढेर बा. एकरा में दू गो पक्ष बा, पहिला पक्ष बा कब्ज़ा वाला जमीन जवना में समझौता में मुताबिक भारत के लगभग 17 हजार एकड़ (द हिन्दू के मुताबिक) अउरी लगभग 37 हजार नागरिक के साथे बांग्लादेश के सौपे के बा जवना में सबसे ज्यादा जमीन असम के क्षेत्र से जाई अउरी मानचित्र में भी काफी कुछ बदलाव जरूर आई. एकरा एवज में बांग्लादेश लगभग7हजार एकड़ भूभाग के साथे लगभग 14 हजार नागरिक के भारत के हवाले करी.\nखैर डाटा देखे में जरूर लागी कि भारत अइसन घाटा वाला सौदा काहे करता लेकिन एकर फायदा भी बा, पहिला बात इ बतावल चाहब की जवन जमीन भारत बांग्लादेश के देवे के समझौता कईले बा उ बांग्लादेश के कब्ज़ा मे पहिलेहि से बा बस अब खाली कागजी औपचारिकता पूरा हो रहल बा.\nइ वाला बात ठीक ओकरे लेखा बा जैसे दिल्ली में लोग झुग्गी वाला जमीन प रहे लागल अउरी कवनो सरकार बनल फिर कागज प रजिस्ट्री क देले ओह लोग के नाम से जे लोग रहत रहे. ठीक अइसही बांग्लादेश भी भारत के उ जमीन दिही जवन भारत के कब्ज़ा में बा लेकिन कानूनन बांग्लादेश के हक में बा. इ सब त जमीन के अदला बदली वाला पक्ष हो गईल दूसरा पक्ष बा घुसपैठी प्रक्रिया में एह समझौता से अंतर पड़ी किना ?\nबिल्कुल पड़ी अउरी अझुरन साफ़ हो जाई जवना चलते घुसपैठ के आशंका बढ़त रहल ह अब तक. बड़ा मुश्किल होत रहे पहिले घुसपैठियन के पता लगावल काहे कि बांग्लादेश के लोग भारत में कुछ लोग शरणार्थी के हवा देके आपण काम के अंजाम देत रहे. एकर एगो अउरी निक बात इ बा कि माइग्रेशन वाला प्रक्रिया से छुट्टी मिल जाई एकरा में ना त लोग के स्थानांतरण और रिसेटलमेंट वाला चीज अक्सर हिंसक रूप लेलेला इतिहास एकर गवाह रहल बिया.


२०१० भाग्यशाली रहल रविकिशन खातिर – Anjoria\nबीतल साल २०१० भोजपुरी के सदाबहार सुपर स्टार रविकिशन खातिर भाग्यशाली रहल. भोजपुरी आ हिन्दी सिनेमा का साथे साथ रविकिशन टीवी पर आ विज्ञापनो फिल्मन में छवले रहलें. एह साल रविकिशन के सफल फिल्मन के एगो लनहर कतार बनल रहल जवना में से “देवरा बड़ा सतावेला” त अपना लागत से कई गुना बेसी बटोर ले आइल बाक्स आफिस से. “लहरिया लूट ए राजा जी, जरा देब दुनिया तोहरा प्यार में, बलिदान”, आ हालही में रिलीज फिल्म “मार देब गोली केहू ना बोली” के कामयाबीओ देखे सुने लायक रहल. उपर से एह साल रविकिशन के चार गो हिन्दीओ फिल्म एह साल रिलीज भइल. चारो में उनका अभिनय के तारीफ भइल. एकरा अलावे टीवी चैनल पर चमकते रहलन रविकिशन सालो भर. कहल जा सकेला कि पिछला साल रविकिशन खातिर बहुते भाग्यशाली रहल.


पइसार आ पसार के चरचा (बतकुच्चन – 200) – Anjoria\nJul 25, 2016 पइसार, पसार, बतकुच्चन\nबात के खासियते होला कहीं से चल के कहीं ले चहुँप जाए के. कहल त इहो जाला कि एक बार निकलल ध्वनि हमेशा खातिर अंतरिक्ष में मौजूद हो जाले. आजु पइसार आ पसार के चरचा करे बइठल हम त पसोपेश में बड़ले बानी कि कहाँ से शुरु कइल जाव. काहे कि मकसद त इहे नू बा कि बात के अतना लमरा दीहल जाव कि एह छोर से ओह छोर ले बतिआ के पसार हो जाव. बात ले त ठीक रहल बाकिर बतिआ होखते सोचे लगनी कि बतिया आ बतिआ में कवन उच्चारण सही होखी, दुनू सही होखी कि दुनू दू चीज का बारे में इस्तेमाल कइल जाला. वइसे आमजन य के उच्चारन करे में हमेशा गड़बड़ा जालें आ कबो अ त कबो ज कर देलें. अब अहजह में पड़ला से पहिले बतिए, बतिअे, बतिये पर लवटल जाव. कवनो फल के शुरुआत वाला रूप के बतिआ कहल जाला. इहां कुम्हड़ बतिआ कोई नाहीं वाला पंक्ति त मशहूरे ह जवना में भगवान परशुराम के चुनौती देत लखन लाल ई बात कहलन. कहल जाला कि बतिआ का ओर अंगुरी देखवला पर ओकर बढ़ल रुक जाला. बातो का साथे इहे होला. केहु कवनो बात कहत होखे आ रउरा ओह बात का तरफ अंगुरी कर दीं त बात बहके के पूरा गुंजाइश हो जाला.\nअब देखीं ना पसोपेश बनल पस आ पेश के जोड़ के. फारसी भाषा से आइल एह शब्दन के इस्तेमाल आमजन सहजता से इस्तेमाल करेलें काहें कि हजारन बरीस ले विदेशी आक्रांता के गुलामी करे वाला ओकरा भाषो के अपनावे ला मजबूर होलें. आ साँच कहीं त आजुओ देश पर ओह शासन के असर बरकरार बा जे मानेला कि देश के संसाधन पर पहिला हक एगो खासे समुदाय के होला आ ओकरा ला सत्तर भा सात हजार खून माफ होखे के चाहीं. हँ त पस के माने होला आखिर में भा बाद में. जबकि पेश शुरू के कहल जाला. एही से पेशगी बनल शुरुए में दीहल जाए वाला अगवढ़ धन के. त पसोपेश के मलतब साफ कइला का बाद हमहूं आपन पसोपेश छोड़ आवत बानी असल बात पर. पइसल आ पसारल पर.\nपसारल शब्द पसर से बनल होखी बाकिर पसर से बढ़ के पसार हो गइल. पइसल खातिर हिन्दी के शब्द बतावे के होखे त पैठ भा प्रवेश आ पसार खातिर प्रसार बतावल सभे मान ली. पइसल आ पसार के जिक्र ओह दिन दू गो कवि लोग के बात में आइल रहुवे आ हम लोक भा लपक लिहनी अपना बतकुच्चन के एह कड़ी ला. एगो कवि अपना कविता में लिखले रहलन कि मन के कोठरी में अन्हार पइसल बा. जबकि दोसरा कवि के कहना रहे कि अन्हार त रोशनी के गैरमौजूदगी के कहल जाला. अन्हार शाश्वत होले आ ओकरा कहीं पइसे के जरूरत ना पड़े, बस पसर जाले. रोशनी के मौजूदगी से अन्हार मिट जाला बाकिर रोशनी हटते अन्हार पसरे में देरी ना लागे. दोसरा कवि के बात हमरा सोलह आने सही लागल. अब जब आना के चलती खतम हो गइल बा त कह लीं कि सौ पइसा सही लागल. टंच कहे के गलती ना करब ना त लोग के टंच माल याद आवे लागी.\nअब बात के जतना पसारे के रहुवे ओतना त हमार पसार लिहनी. केतना रउरा दिमाग में पइसल से त रउरे बता सकेनी. चलत-चलत पसर का बारे में बतावत चलीं. अंजुरी मिला के जवन कटोरी लेखा बनेला तवना के फारसी में पसर कहल जाला. अब पसारल एह पसर से बनल कि प्रसार से ई रउरे तय करीं, हम कहब त कहाईन हो जाई.\nभोजपुरी, राजस्‍थानी अउर भोटी के जल्दिए मिली संवैधानिक मान्‍यता


Purvanchal s heroines which were heavily influenced by acting on the film screen Bhojpuri: फ़िल्मी पर्दा पर गर्दा उड़ावे वाली पूरब के हिरोइन लोग\nशत्रुघ्न सिन्हा, मनोज बाजपेयी, सुशांत सिंह राजपूत के अलावा पूर्वांचल से कोई भी बड़ा हीरो फिलिम में धमाल ना मचइलस, लेकिन बात अगर हीरोइन के कइल जाव त प्रियंका चोपड़ा से लेके सोनाक्षी सिन्हा तक आपन नाम बनावे में कामयाब रहली.\nजब फिल्म इंडस्ट्री के बात होला त सबसे पहिले हीरो आ हीरोइन के हीं चेहरा जेहन में उभरेला. फेर चर्चा चलेला कि फलनवा जगह के कलाकारन के मायानगरी में ढेर दबदबा बा, फलनवा राज्य के लोग इंडस्ट्री में बड़ा कम बा. अब जइसे उदाहरण के तौर पर देखीं त बिहार से सशक्त अभिनेता त हिन्दी फिल्म इंडस्ट्री में ढेर बाड़ें बाकिर बिहारी हीरो लोग बड़ा कम बा. शत्रुघ्न सिन्हा, मनोज बाजपेयी आ सुशांत सिंह राजपूत ही कुछ नाम बा जिनका के इंडस्ट्री हीरो के तौर पर काम देहलस आ लोग सुपरस्टार के रूप में स्वीकार कइलस.\nरविकिशन भी बॉलीवुड में हीरो के रूप में ना उभरलें. अखिलेन्द्र मिश्रा, संजय मिश्रा भा पंकज त्रिपाठी के भी लोग एगो सशक्त अभिनेता के रूप में जानेला लेकिन जवन एगो कसौटी हिन्दी फिल्म उद्योग में सेट कइल गइल बा, ओह में एह दमदार कलाकार के चरित्र अभिनेता के टैग से बांध दिहल गइल बा. भोजपुरी फिल्मन में स्थिति अलग बा. अलबत्ता उ गायक से अभिनेता बनल लोग के प्रमुखता वाली इंडस्ट्री बा, एही से मनोज तिवारी, निरहुआ, खेसारी आ पवन सिंह हीरो बाड़े.\nहीरोइन लोग के भी मोटा मोटी इहे कहानी बा. अधिकांश लोग करेक्टर रोल में खपल बा बाकिर कुछ लोग फ्रंट लाइन में आके आपन सशक्त उपस्थिति दर्ज करवले बा. आज पूरब के राज्य से पश्चिम में गइल अइसने कुछ अभिनेत्री के बात होई जे आपन सफलता के झण्डा गड़ले बा. पुरनका में कुमकुम एगो हिरोइन रहली जे बिहार के शेखपुरा बिहार के रहली आ 50-70 के दशक में मशहूर भइली. कुमकुम पहिला भोजपुरी फिल्म ‘गंगा मैया तोहे पियरी चढ़इबो’ में भी हिरोइन रहली. पुरनके जमाना के हिरोइन पद्मा खन्ना भी रहली जे हिन्दी आ भोजपुरी फिल्मन में हिरोइन के रोल कइली.\nनयका दौर के बात कइल जाव त सबसे बड़ नाम बा प्रियंका चोपड़ा जोनस के. प्रियंका मिस वर्ल्ड बनला के बाद हिन्दी फिल्म के सफल हिरोइन आ फेर हॉलीवुड के भी चर्चित हिरोइन के रूप में आपन अइसन पोजीशन बनवले बाड़ी कि उनका संघर्ष आ सफलता के देख के लइकी सभ प्रेरणा ले ली. प्रियंका के जन्म 1982 में जमशेदपुर, बिहार (अब झारखंड) में भइल. उ 2000 में मिस वर्ल्ड के क्राउन जितली. 2003 में सनी देओल के साथे फिल्म ‘द हीरो’ से डैब्यू कइली आ फेर कबो पीछे पलट के ना देखली. उनका जीवन में नया मोड़ आइल जब उ 2015 में अमेरिकन टीवी सीरीज क्वान्टिको में मुख्य भूमिका कइली आ अपना अभिनय खातिर दु गो अवॉर्ड पवली. फेर त प्रियंका इंटरनेशनल शख्सियत हो गइली. साल 2018 में उ अमेरिकन सिंगर निक जोनस से बियाह कइली आ उहवें सेटल हो गइली.\nदोसरका नाम सोनाक्षी सिन्हा के बा जे बिहार से बाड़ी बाकिर पैदा मुंबई में भइली. सोनाक्षी प्रसिद्ध अभिनेता आ बिहारी बाबू के नाम से मशहूर शत्रुघ्न सिन्हा के बेटी हई आ हिन्दी फिल्म उद्योग में आपन एगो खास मुकाम बनवले बाड़ी. सोनाक्षी आपन डैब्यू सलमान खान के साथे उनकर फिल्म दबंग से कइली आ देखते देखत लोग के नजर में आ गइली. उनके कई गो सफल फिल्म आइल जे में उ आपन अभिनय के दमखम देखवली. उनकर अगिला फिल्म अजय देवगन के साथ आवे वाला बा- भुज- प्राइड ऑफ इंडिया.\nअगिला नाम बा भागलपुर बिहार के रहे वाली नेहा शर्मा के. नेहा के पिता कॉंग्रेस के नेता हवें आ नेहा फिल्म इंडस्ट्री के एगो नामचीन हिरोइन. नेहा साउथ इंडिया के तेलुगू फिल्म 'चिरुता’ से करियर शुरू कइली आ 2010 में इमरान हाशमी के ऑपोजिट क्रुक फिल्म से हिन्दी फिल्म में डैब्यू कइली. नेहा के अभिए कलर्स वूट ओटीटी पर ‘इलीगल’ वेबसीरीज आइल रहल ह जवना खातिर उनके बड़ा पसंद कइल गइल ह.\nटीवी के दुनिया के साथे भोजपुरी फिल्म उद्योग में बड़ा नाम कमाए वाली एगो हिरोइन श्वेता तिवारी बाड़ी. श्वेता के जन्म बेला प्रतापगढ़ में भइल आ उ टीवी जगत में 1999 में कदम रखली बाकिर 2001 से प्रसारित होखे वाला सीरियल कसौटी जिंदगी के में बिंदिया के रोल कs के मशहूर हो गइली. श्वेता बाद में भोजपुरी फिल्मन के ओर रुख कइली आ बहुते सफल फिल्म देली. श्वेता अपना टीवी आ फिल्मी करियर के अलावा निजी जिंदगी में उठत विवादन खातिर भी जानल गइली.\nभोजपुरी फिल्म जगत के एगो खूबसूरत आ सफल हिरोइन आम्रपाली दुबे भी एगो सामान्य परिवार से सफल अभिनेत्री के सफर तय करे में खूबे संघर्ष कइले बाड़ी. 1987 में गोरखपुर में जनमल आम्रपाली के टीवी में पहिला ब्रेक सात फेरे से मिलल जेकरा बाद उ कईगो सीरियल में खूब पसंद कइल गइली. उनके बड़ सफलता मिलल जब ऊ 2014 में निरहुआ के फिल्म निरहुआ हिन्दुस्तानी में सेकंड लीड में नजर अइली. एकरा बाद त उनके आ निरहुआ के जोड़ी एतना हिट भइल कि आजतक ई जोड़ी सफल हो रहल बा लगभग 25 से ऊपर फिल्म दे चुकल बा.\nटीवी आ भोजपुरी फिल्मन के बड़ हिरोइन जे अपना बोल्ड अंदाज आ दमदार अभिनय खातिर बहुत पसंद कइल जाली, उनकर नाम ह अक्षरा सिंह. अक्षरा सिंह के जनम बिहार के पटना में भइल. उनके माई-बाप दुनू जाना थियेटर आ फिल्म के अभिनेता ह लोग. अक्षरा आपन स्क्रीन डैब्यू रविकिशन के ऑपोजिट फिल्म सत्यमेव जयते से कइली आ ओकरा बाद लगातार हिट पर हिट फिल्म देहली. उ भोजपुरी फिल्म मे हिट भइला के बाद 2015 में जीटीवी के शो काला टीका में लीड रोल कइली आ खूब देखल गइली. अक्षरा अब गायकी में भी आपन दमखम देखा रहल बाड़ी आ ए बेरा डिजिटल पर सबसे ज्यादा सुने जाए वाली भोजपुरिया स्टार सिंगर भी बनल बाड़ी.\nफ़िल्मी पर्दा पर गर्दा उड़ावे वाली पूरब के एह हिरोइन लोग से पूरब के ओह लइकियन के बल आ प्रेरणा मिलत बा जेकर सपना बा हिरोइन बनल. एह इलाका के अभिभावक लोग के नजरिया भी अब बदलल बा. एगो समय रहे जब नाटक में जनाना पार्ट भी मरदने करे बाकिर अब त थियेटर आ नाट्य संस्थान से एगो अच्छा तादाद में लड़की लोग जुड़ रहल बा आ बॉलीवुड में छा जाए के सपना संजो रहल बा.